Ez dago sekreturik

Waltary-Gixandutek eta Ospital-Ducassouk binakako trinket txapelketako aurreneko finalerdia jokatuko dute gaur, Angelun

Binakako trinket txapelketa azken txanpan sartuta dago, eta bi finalerdiak gaur-biharretan jokatuko dira. Biek itxura ezberdina dute, batak oso orekatua dirudien artean besteak faborito garbia duelako. Lehenbizikoa gaur jokatuko da, Angelun (Lapurdi, 19:00), eta bertan Waltary Agustik eta Peio Gixandutek, Mathieu Ospital eta Batita Ducassourekin neurtuko dituzte indarrak. Bigarrena, bestalde, bihar izango da, Hazparnen (Lapurdi, 17:00): Peio Larraldek eta Bixintxo Bilbaok, Antton Monce eta Thierry Arizmendi izango dituzte aurkari. Finalerdi bakoitzeko irabazleek hilaren 28an jokatuko dute finala, Baionako Moderne trinketan.

Gaurko finalerdia da bietan orekatuena, eta era berean sekreturik gabea. Ospital-Ducassou eta Waltary-Gixandut bi bikote klasiko dira, eta azken urteetan makina bat aldiz neurtu dituzte indarrak hainbat txapelketa eta torneotan. Azkenekoa, urrunago joan gabe, lehen faseko ligaxkan. Ospital eta Ducassouk 40-38 irabazi zuten martxoaren 11n Donibane Garazin jokaturiko partidan. 20-12 galtzen hasi, eta buelta eman zioten partidari.

Hori euren arteko azken partida da, baina iragan udan, esaterako, Baionako Masterseko finalean ere neurtu zituzten indarrak, eta Ospital-Ducassouk 40-19 irabazi zuten. Duela bi urte ere finalerdietan egin zuten topo, eta, orduko hartan, Waltary-Gixandutek 40-36 irabazi zuten, Angelun ere bai. Mastersekoa kenduta, ia beti emaitza estuak egon dira bi bikoteen arteko partidetan, eta gaurkoa ere partida gogorra izango dela dirudi, bi bikoteak sasoi onean daudelako.

Ospital eta Ducasosuk buruz buruko finala jokatu zuten, eta, haren ondoren, binakakoa irabaziko zutela hitzeman zion Ducassouk lagunari. Bada binakakoaren ligaxkan lau partidatik hiru irabazi dituzte, eta sendo iritsi dira. Waltary-Gixandutek, berriz, bi baino ez, baina azkenekoan 40-8 gailendu zitzaizkien Monce eta Arizmendiri, eta fresko daude kolpez. Eskarmentua ere alde dute. Iaz, txapeldun izan ziren, eta, duela bi urte, txapeldunorde.

Ustekabea, zail

Gaurko finalerdia irekia bada, biharkoan Larraldek eta Bilbaok ez irabaztea ezusteko handia litzateke. Moncek eta Arizmendik badakite lan zailak dituztela, eta, horretarako, ligaxkako partidan baino hobeto aritu beharko dute, 40-19 galdu baitzuten gaurko aurkarien aurka. Partida bakarra irabazi zuten ligaxkan, eta, horren eraginez, Bigarren Mailako lehen sailkatuen aurkako kanporaketa jokatu behar izan dute. 40-24 irabazi zieten Alexis Intxauspe eta Antton Amuleti.

Larralde eta Bilbaoren ligaxka, bestalde, erabat ezberdina izan da. Txapelerako hautagai nagusiak dira —2017a txapeldun izan ziren elkarrekin jokatuz—, eta partidaz partida berretsi dute, baita Bilbaok bizkarreko minarengatik jokatzerik izan ez duen partidetan. Laurak alde handiz irabazi dituzte: 40-19, biharko aurkariei; 40-20, Ospital-Ducassouri; 40-25, Waltary-Gixanduti, eta 40-18, Etxegarai-Lanberti.


Iñaki Arratibel EA-ko

bozeramaileari erantzuna

(abenduaren 10ean argitaratutako prentsa oharra)

Ez da batere harritzekoa, zuek, bizi dugun salbuespen egoera ukatzea, hain zarete faltsuak, hipokritak eta zinikoak. Salbuespen egoerak errepresio eta sufrimendu asko ekarri dizkio Euskal Herriari. Zuek berriz, hasiera hasieratik ibili zarete lanean espainiar gobernuarekin eta honen diktadura monarkikoarekin. Alderdi sozialistarekin duzuen elkartasuna ere ez da kasualitatea. Ez da, era berean, kasualitatea zuek ilegalizazioen eta debekuen aurka ahotsa altxatzen ikustea. Askotan hitz egin duzue politikaren aniztasunaz, baina aldi berean, beste alde batera begiratzen duzue. Hori ez al da inposaketa? Ez al da kolaborazioa? Akaso ez al zineten Batasunaren ilegalizazioaz aprobetxatu? Eta, akaso ez al zenuten beste momentu batean Batasunarekin kolaboratu? Orain berriz, gauza bera ari zarete egiten jada ilegalizatuta dagoen ezker abertzalearekin. Beti altxa izan duzue ahotsa espainiar gobernuarekin batera, boterea ematen dizueten leku horietatik: udaletxeak, Lakua, Legebiltzarra... Guzti hori botoak lortzeko eta Euskal Herriari sufriarazteko egiten duzue. Era berean, galdu dituzuen udaletxeak, tartean Hernanikoa. berreskuratzeko egiten duzue. KANPORA! INDEPENDENTZIA eta ERABATEKO ASKATASUNA.

Joan Sanchez Bolet (*Erredakzioan euskeratua)


Gizarte laguntzei buruz, hitzaldia Biterin

Gizarte laguntzak izango dira gai nagusia, AMHER SOS Arrazakeriak antolatu duen hitzaldian: Gizarte laguntzetarako eskubidea. Biterin izango da, gaur iluntzeko 19:00etan, eta bi hizlari ariko dira: Iñaki Uribarri eta Agustin Unzurrunzaga.

Uribarri, ekonomista, sindikalista eta Eskubide Sozialen Aldeko Plataformako kidea da. Unzurrunzaga, berriz, Gipuzkoako SOS Arrazakeria taldeko kidea da.

«Gizarte laguntzena oso zurrumurru zabaldua da»

Landuko duten gaia, oso zabalduta dago Gipuzkoan: «probintzian oso zabalduta dagoen zurrumurrua da gizarte laguntzena. Eta orain, kanpotarrei oso modu negatiboan eragiten dien zurrumurru hori, proposamen politiko bilakatu da, politikari arduragabe batzuen eskutik», dio AMHERek.

Desoreka legala ezarri nahi dutela salatu dute: «proposamen horiek aurrera eramaten badira, babes sozialean atzera egingo dugu. Eta orain arte berdintasun legala zegoen tokian, desberdintasuna ezarri nahi dute, populazioaren zati bat babesgabe utziz». Nabarmendu dute, ezinbestekoa dela babes zibileko sistema on bat izatea, gizarte moderno batean.

Nola konpondu egungo babes sozialeko sistema?

AMHERek azpimarratu du, egungo babes sozialeko sistemak akatsak dituela, eta konpondu egin behar dela. Baina nola? Horretaz ariko dira gaurko hitzaldian. Herritar guztiak gonbidatu dituzte, bertara azaltzera.


Zintzilikarioak leku publikoetan jarriko ditu udalak

Sasieta Mankomunitateak prentsa ohar bidez jakitera eman duenez, «ekainaren erdialdera» emango dio jakitera udalari Legazpiko errealitatera egokitutako hondakin bilketa sistema mistoaren berri. Behin, Sasietako txostena esku artean, udalak lan talde bat osatuko du, «sistema berriak emango dituen emaitzen jarraipena» egiteko.

Era berean, eta Birziklapena bai, atez atekorik ez herri plataformak azken asteetan zintzilikarioak fatxadetan jartzea eragozteko aurrera eramandako sinadura bilketari erantzunez, herriko zenbait puntutan zintzilikarioak jartzea beharrezkoa balitz, «udalak ez dituela zintzilikarioak inoiz jabetza pribatuko puntuetan jarriko» zehaztu du prentsa oharrean. Jabeen «borondatearen aurka» ez dutela horrelako erabakirik hartuko gaineratuz. Horregatik, udalak herriko bizilagun guztiei dei egin die «lasai» egon daitezen.

Birziklapena sustatzeko

Bestalde, herri plataformak bi asteburutan zehar egindako sinadura bilketaren emaitzak publiko egin ditu beste prentsa ohar batean. Horren arabera, «Legazpiko atari guztien %70 fatxadetan zintzilikarioak jartzearen kontra» agertu da. Bilketa bi asteburutan zehar egin dute, «zortzi orduz informazio mahaiak jarrita».

Kanpaina honekin legazpiarrek «berriz erakutsi dute, herritarren eskubideak defendatu daitezkeela, gizalegez jokatuta» dio plataformak. Udal gobernuari «herriari entzuteko eta atez ateko sistema inposatzea» birplanteatu dezala eskatu diote berriz.

Era berean, plataformaren leloari men eginez, «birziklapena bai, atez atekorik ez», herrian birziklapena sustatzeko jardunaldi bat antolatu dutela gogorarazi dute plataformatik. 2012ko uztailean bildutako legazpiarren 3.683 sinadurak aintzat hartuta eta eskaera publikoki egin eta urte betera, udalak zentzu honetan «ez duela ezer egin» salatu du plataformak, beste behin. Horregatik Ondo bereizten al ditut papera, kartoia, beira era ontziak? izenburupean informazio hitzaldia eskainiko dute gaur arratsaldean, 19:00etatik aurrera Latxartegi aretoan.


Udaleku musikalak uztaileko oporraldirako

Musika Eskolak antolatu ditu eta ekainaren 28an hasi eta uztailaren 9ra arte izango dira; izenematea zabalik dago, maiatzaren 7ra arte

Musika Eskolak udaleku musikalak antolatu ditu aurten ere, uztaileko oporretarako.

Udalekuok hainbat helburu dituzte: musikaren mundu zoragarria ezagutzea, ulertzea eta bizi izatea; jolasen bidez musikaz disfrutatzea eta giro ludiko eta goxoa sortzea. Eta hori horrela izan dadin, erritmoa, melodia, dantza, musika tresnen tailerra, antzerkia eta koreografia landuko dituen metodo dibertigarria erabiliko dute. Horren haritik, Musika Eskolatik azpimarratu dute udalekuon helburu nagusia ez dela teorikoa, "musikarekin gozatzea eta sormena eta sentsibilitate musikalak garatzea" baizik.

taldetan banatuta

Umeen adinaren araberako lau taldetan egingo dituzte udaleku musikalak eta talde bakoitzak irakasle bat izango du. Taldeak honakoak dira: 4-5 urtekoak (2004an eta 2005ean jaiotakoak); 6-7 urtekoak (2002an eta 2003an jaiotakoak); 8-9 urtekoak (2000n eta 2001ean jaiotakoak); eta 10-11 urtekoak (1998an eta 1999an jaiotakoak).

Udaleku musikalak izango dira ekainaren 28tik uztailaren 9ra, biak barne. Ordutegiari dagokionez, 09:30ean hasi eta 13:00ak arte izango dira, Musika Eskolan.

izenematea zabalik dago

Izenematea dagoeneko zabalik dago, maiatzaren 7ra arte, Musika Eskolan, 15:30-19:30 ordutegian.

Prezioari dagokionez, 115 euro dira –105 euro Musika Eskolako ikasleendako– eta diru hori sartu behar da honako kontu zenbakian: 2101 0070 81 0012342622.

Informazio gehiagorako jo Musika Eskolara edo deitu 943 76 57 80 zenbakira.


Petillatik Bidankozera

Orain dela urte mordo bat, berrogeita hamar urte agian, nafar gailen baten berri izan nuen: Santiago Ramón y Cajal, (1852-1934); 1906an Nobel Saria (Medikuntza sailean). Histologiako bere ikerkuntzek eman zioten ospea.

Baina nafar berezia zen; Nafarroako herri bitxi batean jaio baitzen: Aragoiko Petillan, Zangozako merindadean. Areago: Petilla horrek, halako anti-Trebiño modura, bi uharte baititu: Petilla herriari dagokiona bata, eta Baztanes izenekoari bestea.

Hots, gure nafar Nobel Saria, oso txikitandik aldatu zen Huescara. Eta erro sendoagoak izan zituen geroztik Aragoin, Nafarroan baino.

Esan beharrik ez: medikuntzaz nik ezer ez dakidalarik, beste sargune bat behar nuen.

Hots, aukera ez zitzaidan luzatu: El Mundo visto a los ochenta años (Impresiones de un arterioesclerótico) (1934). Autorea hil baino lehentxeago argitaratua.

Ramón y Cajalek bere buruaz barre egiteko gaitasuna bazuen; eta liburuaren irakurketa arrunt entretenigarri gertatzen da.

Gazte denboran erreparatu ere egiten ez zituen aldapatxoak, adibidez: “Apenas puedo caminar sin fatiga 300 m. La despreciable altura del Cerro de San Blas se me antoja la cumbre de la Maladeta” (39). “La suavísima calle de Alcalá, por ejemplo, se me antoja cuesta imponente”.

Baina, guri dagokigunez, Ramón y Cajal osoki zen euskal abertzaletasunaren kontrakoa: “Hasta en la noble Navarra existe un partido separatista” (136). Euskaldunok eskergabeak izan garela uste zuen: “Nos falta el culto de la Patria grande” (138).

Hots, garai bertsuan, Bidankozeko nafar batek guztiz bestaldera sentitzen zuen; eta gailur gorenak lortu zituen Euskal Herriaren kondairan. Mariano Mendigatxa Ornat gogorazi nahi dugu. Bidankozekoa; Erronkari (1832- 1918). Alor akademikoan maila txikikoa (Bidankozeko eskolan besterik ez izana), baina oso buru argikoa, eta euskal dialektologian benetako zutarri bihurtzekoa.

Mendigatxa Bonaparte famatuak ezagutu zuen 1857an. Eta hortik aurrera hogei urtez izan zen informante bikaina Bonaparterentzat eta Azkuerentzat.

Hots, Mendigatxak ere bazuen “laurogei urteetako kezka”. Bidankozeko erronkariarrak, berak esanik, Mendigatxa bera baino zaharragoak ziren. Zer bilakatuko ote zen Bonapartek eta Azkuek horren zehazki maitatzen irakatsi zioten euskalkiaz? Bai Fontes aldizkariak (FLV 43), bai Alfontso Irigoienek 1957an argitaratu zuten gutuneria (Mendigatxa-Azkue), guztiz balio handiko lanak dira.

Bidankozetik Donibane Lohitzunera joan zen Mendigatxa, mandoz, Bonaparteri erronkariera irakastera.

Elkarren antipoda izanik ere, bikote harrigarria Ramón y Cajal eta Mendigatxa nafarrek osatutakoa.

Nafarroako bi herrixka horiek sinbolo ere bilakatu arte.


Gauez autobus zerbitzu bereziak izango dira saninazioetan

Uztailaren 30ean eta 31n eta abuztuaren 1ean autobus zerbitzu bereziak egongo dira. Azpeitia eta Azkoitia arteko zerbitzua nahiz Azpeitia-Zestoa-Zumaia-Getaria-Zarautz linea indartuko dituzte.

Saninazioak direla eta, gaueko autobus zerbitzu bereziak jarriko dituzte uztailaren 30ean eta 31n eta abuztuaren 1ean. Azpeitia-Azkoitia autobus linea nahiz Zarautzera bitartekoa indartuko dituzte.

Azpeititik Azkoitira doazen autobusak ordu hauetan irtengo dira anbulatorio aurretik: 00:10ean, 01:40an, 02:40an, 03:40an, 04:40an, 05:40an eta 06:40an. Azpeititik Zestoara ere autobus gehiago jarriko dituzte eta horiek 00:30ean, 01:10etan, 02:30ean, 03:10etan, 04:30ean, 05:10etan eta 06:10etan irtengo dira anbulatorio aurretik. Kostaldeko linea ere indartuko dute eta Zumaiara, Getariara ere Zarautzera autobusak egongo dira. Azpeititik 02:30ean, 04:30ean eta 06:10etan irtengo dira kostaldera doazen autobusak.


Aginaga, Usurbil eta Zubieta, espaziotik ikusita

Azken egunotan zenbait hedabideetan ikusi ahal izan dugu ondoko irudi eder hau. Thomas Pesquet astronatuta frantziarrak, Nazioarteko Espazio Estaziotik Donostiari atera dion argazkia partekatu du sare sozialetan erabiltzaileekin. Azaroaz geroztik ingeniari gisa lanean dabil bertan. Munduko txoko ezberdinetako irudiak atera eta partekatzen aritu da azken aldian, Twitterreko bere @Thom_astro izeneko kontuaren bidez.

Martxoaren 23an Donostiako badiari ateratako irudia partekatu zuen sare sozial honen bidez. Kontua da, Gipuzkoako hiriburuari soilik ez, inguruko udalerriak ere erretratatu zituela. Argazkiaren eskuin aldera begiratzen baduzue, hortxe ikusiko duzue bihurgunez beteriko Oria ibaia. Eta errio ertzean, Aginaga, Usurbil eta Zubieta. Inoiz ikusi ez bezala. Bide batez, ikusteko modukoa da espaziotik ere, Zubieta gaina nola zulatua duten, bertan eraiki asmo dauden erraustegi, makrokartzel edota industriaguneari lekua egiteko.


ASTE HONETAN, ZER?

Gaur, Hamaika Telebistako Ane Zabalaren txanda izan dugu.

DESKARGATU HEMEN


Desanexioaren 25. urteurrena gogoratuz Iurretako udaletxe aurretik hasiko dute Emakumeen Bira

Aurtengo Birak bost etapa izango ditu, ohi baino bat gehiago; ekainaren 10eko erlojupekoa gehitu diote Iurreta Durangotik desanexionatu zen 25. urteurrena gogoratzeko.

Aurtengo Emakumeen Bira aurkeztu dute asteon. Ekainaren 10etik 14ra lehiatuko dute eta bost etapa izango ditu, normalean baino bat gehiago. Aurten 25 urte egin dira Iurreta Durangotik desanexionatu zenetik eta data hori gogoratzeko, erlojupeko proba batekin hasiko dute Bira ekainaren 10eko eguaztenean.

Txirrindulariak udaletxe paretik abiatu eta Askondon helmugaratuko dira. Ez da erlojuleko luzea izango —1,9 kilometro — baina bai karga sinboliko askoduna. Lehen txirrindularia 19:30en abiatuko da. Hasiera ordua ere ez da ohikoa, baina segurtasun neurriak bermatzeko egin dute.

Azpimarratzekoa da baita lehenengoz UCI mailako hiru euskal talde lehiatuko direla Biran: Bizkaia-Durango, BZK Emakumeen Bira eta Lointek. Lehenengo biak Durangaldeko taldeak dira.

Munduko txirrindulari onenak

Urtero legez munduko txirrindulari onenak etorriko dira Birara. Herbehereetako Rabo-Liv eta Boels Dolmans dira talderik indartsuenak eta, batez ere, lehenengo hori. Robo Liv taldean dabiltza UCI rankingeko aurreneko txirrindulari biak, Marianne Vos eta Anna Van der Breggen herbeherearrak, eta baita laugarren sailkatu ere: Pauline Ferrand-Prévot frantziarra. Vos-ek ekainaren amaieran jokatuko den mendi bizikleten munduko txapelketa irabaztea du aurten helburu, baina hain kalitate handiko txirrindulariak beti dira irabazteko faborito. Van der Breggenek, aldiz, Fleche-Wallone klasikoa irabazi du eta baita Luxenburgoko Jaialdia deritzon bira ere. Ferrand-Brévot ez da atzean geratzen eta urte hasieran errepideko munduko txapelketa irabazi zuen Ponferradan (Espainia). Hiru horiekin batera Emma Johansson eta Evelyn Stevensen lana ere gertutik jarraitu beharko da.

Birako etapak

Birako lehen etapa Arrasaten hasi eta amaituko dute ekainaren 11n. Kurtzeta da etapako mendate bakarra. Bigarren etapa, ekainaren 12an, Uribe-Butroe amankomunazgoa osatzen duten herrietatik igaroko da. Birritan igoko dute Libao mendatea, azkenekoz helmugatik 8 kilometrora. Hirugarren etapa Iurretan hasiko da ekainaren 13an, 10:30ean. Abadiño, Elorrio, Miota, Matiena eta Zornotzatik igaroko da eta kilometro batzuk geroago baita Otxandiotik ere. Azken etapa denetan gogorrena da; Gontzegarraigane eta Lekoitz mendateak igo beharko dituzte, azkenengo hori helmugatik 6 kilometrora.

EMAKUMEEN BIRAKO ETAPAK

ATARIKO ETAPA, ekainak 10

- Ibilbidea (erlojupekoa):

Iurreta-Iurreta (1,9 km)

LEHEN ETAPA, ekainak 11

- Ibilbidea:

Arrasate-Arrasate (96 km)

- Mendateak:

Kurtzeta (2. maila).

2. ETAPA, ekainak 12

- Ibilbidea:

Maruri-Fruiz (82,2 km)

- Mendateak:

Libao (3. maila).

3. ETAPA, ekainak 13

- Ibilbidea:

Iurreta-Iturrimendi (122 km)

- Mendateak:

Zumeltza (2 maila).

Altamira (3. maila).

4. ETAPA, ekainak 14

- Ibilbidea:

Markina-Xemein - Markina-Xemein

- Mendateak:

Gontzegarraigane

(3. maila).

Lekoitz Gane (2. maila)


San Miguel eskolako futbol taldea Iruñean

San Miguel eskolako futbol taldeak parte hartu du Iruñean Osasuna Fundazioak antolatutako XXIV. Eskolarteko txapelketan.

Lehenbiziko aldiz aritu dira doneztebarrak txapelketa honetan eta itxura bikaina eman dute. Nafarroa osoko 41 ikastetxek parte hartu dute txapelketan.

Lehenbiziko fasean, lau partiduetatik hiru irabazi (2-8 Ermitagañari, 2-1 iaz txapeldun izandako Paz de Zigandari eta 3-0 Iruñeko Hijas de Jesus) eta bakarra galdu ondotik (1-2 Jaso Ikastolaren kontra) azken faserako sailkatu ziren Jaime Seinek zuzendutako doneztebarrak. Final zortzirenetako partidan, Calasanz taldearen kontra 3-4 galdu zuten eta kanporatuak gelditu ziren. Txapelketa akituta, jokalari onenaren saria Borja Arregi Muñoz doneztebarrarentzat izan zen.


Bizkaiko Asto Proba Txapelketa Mallabian jokoan

Bizkaiko Herri Kirol Federakundeak udalaren eta Txondor herri kirol taldearen laguntzagaz Bizkaiko Asto Proba Txapelketa antolatuko dute. Apirilaren 6an Mallabiko probalekua izango dute topaleku.

Eguerdiko 12:00etan Egia eta Xatxibar lehiatuko dira. Arratsaldeko 18:00etan Alegria, Iker Legarreta, Maiora eta Ugalderen txanda izango da. Ekitaldi bakoitza 30 minutukoa izango da.

Sariak denentzat

Txapelketaren irabazleak 450 euro, manta, txapela eta garaikurra eramango ditu etxera sari moduan; bigarrenak, 400 euro eta garaikurra; hirugarrenak 350 euro eta garaikurra; laugarrenak 300 euro; bosgarrenak 275 euro; eta seigarrenak 250 euro.


'Aktibatu' hasi da berriro

Basadinek, Basaburuko adinduen taldeak, martxan jarritako Aktibatu programa abian da berriz.

Adindunendako eta gaixotasun kronikoren bat dutenendako zuzendua, ariketa fisiko egiteko programa da Aktibatu. Irailetik Abendurarte lehenengo ikastaroa burutu dute, eta orain, ekainerarte jarri dute berriz martxan.

Gaur hasi dute, astearte eta ostegunetan izaten baita, 10etatik 11:30ak arte. Hala ere, astean behin edo astean bitan egiteko aukera dago: hilean 14 euroren truke lehenengoa, 22 euroren truke bigarrena. Izena emateko: 948 50 30 35 telefono zenbakian.


"Adiskidetzea zergatik da hitz gordina zenbait bakegilerentzat"

Egilea pertsona erreferentziala da Ipar Irlandako bake prozesuan bizikidetzara egindako hurbilketan, eta "adiskidetzeak" kontzeptu gisa sortzen dituen ikuspegi kontrajarriak azaleratzen ditu ondoko artikuluan.

Duela zenbait urte IRAko preso ohi bati egin nion elkarrizketan entzun nuen lehenengoz adiskidetze terminoa “hitz gordin” gisa. Hasieran iruzkin paradoxikoa zirudien. Pertsona hori Sinn Feinen eta bake prozesuaren jarraitzaile sutsua da. Hamar urte baino gehiago eman ditu “adiskidetze lana” esan ohi zaion horretan. Justizia berrezarle lanetan, lege-hausle antisozialen aurkako indarkeriazko zigorren ordezkoak bilatzen nabarmendu da. Errepublikarren eta poliziako, armada britainiarreko eta talde loialistetako etsai ohien arteko integratzearen buru izan da eta IRAren indarkeriaren hainbat biktimekin bildu izan da. Ezagutzen duten ia guztiek bakearekiko duen konpromiso garbia eta benetako giza enpatia antzematen dute.

Gudulari errepublikar, loialista eta segurtasun indarretako kide ohi asko bezala, adiskidetze lan praktikoaren glamourrik gabeko “karga astunetan” engaiatuta dago –eta, hala ere, “adiskidetze” terminoa zeharo destainatu zuen–. Akademikoa naizen aldetik, teorian hain goxoa eta samurra dirudien zerbaiten eta hori bera, errealitatean, oinak lurrean jarrita, denaren arteko aldea oso interesgarria iruditzen zait.

Hortaz, adiskidetze lanean biziki engaiatuta daudenek zergatik arbuiatzen dute “adiskidetze” hitza? Eta nola/zergatik baztertu zuten bake prozesuaren alderdi arrakastatsuetan?

Errepublikarrek hitz hori komunitateen arteko harremanekin parekatzen dute. Komunitateen arteko harremanak gatazkaren “bi tribuetako” ikuspegia sustatzeko gobernu britainiarrak erabili eta bultzatu duen estrategiatzat jotzen dituzte, non komunitateen arteko bereizketak britainiar estatuak duen rola onartzearen bizkar indartzen baitira. Errepublikarrentzat gatazka hau hiru aldekoa zen eta estatua protagonistetako bat zen, ez berez sektarioak diren bi tribuen arteko ebazle eta bitartekari neutral edo onbera.

Gudulari loialista ohiek ere paradigma mesfidantzaz hartzen dute. Beren kezka kontzeptua kultura unionista/protestantea arazo bihurtzeko saiakera izatea da, sektarismo protestantea bakegintzaren oztopo nagusitzat jotzea. Halaber, haien ustez, adiskidetzearen ikuspegi hori langile eta gudulari ohi loialisten aurkakoa da, ez ditu eskubideak behar bezala babesten eta, berriro ere, beren britainiar identitatea urtzen den irudizko “ez-inoren lurraldea” sortzea bultzatzen du.

Kontzeptuak armadako eta segurtasun indarretako kide ohiak ere mintzen ditu. Zehazki, beren ustez adiskidetzeak iradokitzen duen “baliokidetasunaren mitoaren” aurka daude, haiek (beren hitzetan, estatua eta legea defendatzen ari zirenak) hiltzea eta bonbak jartzea nahita planifikatzen zuten terroristen maila moral berean jartzen omen dituelako.

Laburbilduz, aipatutako talde guztiak adiskidetze lanean ari badira ere, hainbat arrazoi medio, hitz hori arbuiatzen dute. Are gehiago, gudulari ohi horien arteko gailenak. Abangoardian egon dira gidaritza politikoa (p larrian eta p xehean), komunitate gidaritza, gidaritza militarra eta gure gizarteko indarkeria kulturak aldatzeko gidaritza morala eratzeko orduan. Gizon eta emakume horietako batzuk gidari izan dira bake prozesuaren aferarik zailenak aurrera eramateko orduan. Hauek dira afera horietako batzuk:

• katolikoak eta protestanteak elkarrengandik gertu bizi diren gune kritikoetan indarkeria gainditzeko lan egitea;

• desfile beligeranteei buruzko negoziazioak;

• arma paramilitarrak konfiskatzea;

• indarkeria politikoaren biktimekiko eta gudulari ohiekiko konpromisoa;

• eta lurraldea “benetan berreskuratzeko” sortzen ari den eztabaida sustatzea eta indartzea.

Hain zuzen, iraganean komunitate horien “izenean” indarkeria erabili dutelako, “estremista” horiek adiskidetze lana gehien behar duten langile esparruetan jarduteko sinesgarritasuna dute. Halaber, ziurrenik horiek dira bakegintza prozesuan arriskurik handienak hartu dituztenak, askok ez dutelako hurrengo belaunaldiak beraiek bizi izan dutena jasaterik nahi.

Lehenik, borrokalari errepublikar eta loialista ohien arteko lotura ez dago inolako “adiskidetasun” adierazpen faltsutan oinarrituta, besteen eskubideak errespetatzea beharrezkoa dela onartzean baizik.

Bigarrenik, interakzio hori ez dago identitate politikoa ukatzeko edo nolanahiko “erdibideko” identitate artifiziala soilik itxuraz onartzeko beharrean oinarrituta. Beren identitateaz ziur daudenek iraganeko etsaiekin engaiatzeko duten ahalmenean oinarritzen da. Alegia, erabat bidezkoa da errepublikarra edo loialista izatea, baina identitate hori baieztatzeko elkar hil gabe.

Hirugarrenik, harreman horiek benetako aferen, hala nola desfileen edo istiluen konponbidearen inguruan eraikita daude, eta ez aurreiritziz betetako eta ikuspegirik gabeko ikerketen inguruan.

Laugarrenik, gudulari loialista nahiz errepublikar ohiak estatuaren boterearen, rolaren eta erantzukizunaren jakitun dira; ederki dakite estatua protagonista dela eta estatuaren bermea ziurtatzeko mekanismo eraginkorrak behar direla.

Hauek dira benetako adiskidetzea eraikitzeko adreiluak. “Muturren” irakaspen hauen eta beste batzuen bidez, adiskidetze “hitz gordina” “eskuzabaltasun politikozko” lengoaia bihur dezakegu.


Lazkaon gaur hasiko da korrika egiteko ‘Kirolera’ egitasmoa

LAZKAO // Herritarrak kirola egitera animatzeko, Kirolera egitasmoari gaur berrekingo diote, Lazkaoko kiroldegian. Asteartero, 19:00etatik 20:00etara, korrika saiotxo bat egiteko aukera izango da, norbere erritmoa eta ahalmena errespetatuz eta elkarri lagunduz. Ez da izenik eman behar, azaltzea aski da.


Ertzaintzak bi gazte atxilotu ditu eta beste ustezko bi susmagarriren bila dabil

Atzo gauean 18 eta 19 urteko bi gazte atxilotu zituen Ertzaintzak hiru banketxeetan kalteak egitea egotzita. Gazteek ustez pintura eta harriak bota zituzten banketxe baten aurka.

Ertzaintzaren arabera Elexondo kaleko banketxe batean ikusi zituzten gaueko hamaikak aldera. Gazteak norabide ezberdinetarantz hasi ziren korrika, eta gazteetako bat momentuan harrapatu zuten. Bigarrena, aldiz, gaueko ordu batak aldera. Ertzaintzak jakinarazi duenez, erasoan ustez parte hartu zuten beste bi gazteen bila dabiltza.

Bart Ertzaintzak bi susmagarri hauen etxeetara deitu zuen esanez gaur komisaldegian agertu ezean atxilotu egingo dituztela.

Atxilotutako gazteen senideek adierazi dute gauean zehar tratu "nahiko ona" izan dutela gazteek. Goizean Amurrioko epaitegian deklaratu dute atxilotuek eta epaileak esango duenaren zain geratu dira. Kalteak eragitea leporatu diete bi gazteei.


Gaubeako eztia, maila gorenean

Begoña Diaz de la Presak eta Samuel Etxebarriak Arabako Eztiaren lehen saria irabazi dute. Txilarrezko eztia egiten dute Fresneda herrian, zapore handikoa eta krematsua. Erlauntzak Arkamun dituzte.

Fresnedan baratzak baino askoz gehiago dagoela frogatu dute Samuel Etxebarria eta Begoña Diaz de la Presa senar-emazteek. Arabako erlezain onenak Arkamu mendatearen magalean kokatutako Gaubeako herri txiki horretan daudela ebatzi zuen apirilean Arabako Erlezainen Elkarteak (APIAL). Harro-harro hartu dute biek Arabako Eztiaren txapelketaren lehen saria. "Handia naizen arren, ez dit azalak hartzen", aitortu du Etxebarriak barre-algara eginez. "Jendeak gauza ona ematen diogula esateak ilusio handia egiten digu, ondo lan egitea gustatzen zaigu eta hori aitortzea polita da", gaineratu du Diaz de la Presak. Gaubeatik ere pozten dira. "Gaubeako eztia ez da besteak bezain ezaguna, beti Izkikoaz edo Gorbeiakoaz hitz egiten dute, baina gaur egun haien mailan gaude; iaz, gainera, Osmako beste erlezain batek irabazi zuen txapelketa", kontatu du Etxebarriak.

Erlezain asko aurkezten dira urtero APIALek antolatzen duen txapelketara, baina soilik 25 ezti pote sartzen dira laborategiko analisian. Bertan neurtzen dituzte eztiaren osagaiak, errautsak dituen, argizariarekin nahastuta dagoen, hezetasuna, azukrea, etabar. Hamar soilik pasatzen dira dastaketara. "Edozein tokitan aurkeztu daiteke gure eztia, potea ikusi besterik ez dago jakiteko ez dela edozein ezti", azpimarratu du Etxebarriak.

Aurtengo txapeldunek dioten moduan, artisau eztiak orokorrean oso onak dira, baina Fresnedakoaren bereizgarri nagusia, duda izpirik gabe, ingurune naturala da. "Hemen txilarra dago, baina Gorbeiakoarekin alderatuta desberdina da, gurea baxuagoa; bestalde arteek ezaugarri berezia ematen diote eztiari, eta Araban oso artadi gutxi daude, Arkamun bakarrik. Txilarrak eztiari ematen dio berezko kolorea eta testura krematsua. Niretzat onena da", azaldu du Diaz de la Presak ezti potea zabaltzen duen bitartean.

Begoñaren eta Samuelen eztiak badu bigarren bereizgarri bat: erlauntzak mendian daudela. "Herritik Land Rover-ean hiru ordu laurdenera daude, mila metrotik gora, eta bertan loraldia urriagoa da, beraz ezti gutxiago eramaten dut etxera, baina produktibitatea baino, kalitatea bermatzen dut". Hamazazpi urtetik gora daramatza bikotea erleekin lan egiten, eta hasieran Fresnedatik gertu zituzten erlauntz gehienak, baina gero pentsatu zuten hobeto izango zela mendian jartzea, pestizidak eta intsektizidak ekiditeko.

Halaber, Diaz de la Presak esan duenez, hein handi batean bestelako arazoak ekidin dituzte. "Liztor asiatikoa etorri orduko gu jada mendian genituen erlauntzak; beroa gustatzen zaio liztorrari, epeltasuna, ez zaizkio leku garaiak gustatzen eta gure erlauntzak mila metrotik gora daude; Bizkaian eta Gipuzkoan min handiagoa egiten ari da liztorra, baxuago daudelako, Araban ere zabaltzen ari da baina gutxiago". Dena den, bikoteak azpimarratu duenez, dagoeneko toki guztietara hedatzen ari da liztorra: Portugal, Maroko, Asturias, Galizia... "Arazoa guk genuenean gure arazoa zen, orain zabaltzen ari denez guztiona da arazoa", esan du Etxebarriak.

Irakurri erreportaje osoa ALEA aldizkariaren 60. zenbakian. Etxean jasotzeko, harpidetu hemen.


«Jokalarien lanak baldintzatzen du entrenatzaileena»

Bizkaitarrak etxetik kanpoko lehen esperientzia du Soriakoa, eta eroso dabil: «Plaza lasaia da». Taldeaz, Bigarren Mailaz eta Realaz aritu da solasean. Futboletik futbolera, betiere.

Realak eman zion aukerak sartu zuen futbol profesionalaren trenean. Abiadura handikoa gidatzen hasi zen orduan, eta garai bateko tren zaharren antzeko baten buru dabil orain Jagoba Arrasate. Realetik Numantziara. Txapeldunen Ligan aritu ondoren, Bigarren Mailara. Baina dena da futbola, berak esaten duen bezala. «Eta niri futbola eta entrenatzea gustatzen zait».

Ondo hasi zen Numantzia, lehen postuan ere egon zineten, baina hilabete daramazue partidarik irabazi gabe. Gorabehera asko?

Lehen bi partidak irabazi genituen, eta goian jarri ginen. Orain, aldiz, irabazi ezinda gabiltza. Berdinketa asko lortu ditugu, bederatzi. Galdu lau bakarrik galdu ditugu, baina irabazi ere oso gutxi, beste horrenbeste. Horrek, azkenean, behera eraman gaitu sailkapenean. Berdindua dago dena, baina garaipen bat behar dugu, eta ea bihar lortzen dugun Osasunaren aurka.

Hasiera onak zaleen artean piztu al zuen gauza handiren bat egiteko ilusioa?

Onerako eta txarrerako, hemen jendea lasaia da. Ilusioa eragin zuen, baina neurrian, eta orain ere, bolada txar honetan, berdin daude, urduri jarri gabe. Soriak eta Numantziak ona dute neurrian hartzen dituztela egoera guztiak, eta hori garrantzitsua da gaur egungo futbolean.

Numantziaren eskaintza onartzeko arrazoietako bat hori bera izan zen, lasaitasuna dagoela lanerako?

Azken batean, asteburua eta partida heltzen denean, presioa badago, baina egia da hemen lana lasai egin daitekeela. Hori izan zen arrazoietako bat eskaintza onartzeko.

Beste leku batzuetan ez dago halako aldarte lasairik.

Bigarren Mailan, hor dago Gaizkari [Garitano] Valladoliden gertatua, eta Mallorcak, Tenerifek eta Huescak ere aldatu egin dute entrenatzailea lehiaketa hasi zenetik. Huesca igo berria da, baina begira nolako presak eta larritasunak izan dituen.

Entrenatzaileek badakizue edonoiz botako zaituzteten arriskua duzuela, eta ez da, bada, erraza izango presio horrekin lan egitea, ala?

Ez da erosoa, baina alde batera utzi behar dugu hori. Kritikei eta komunikabideei kasu egiten hasten bagara, arriskua galanta gauzak gaizki ateratzeko. Egunerokoan jarri behar dugu arreta, lan ona egin, entrenamenduak eta partidak ondo prestatu...

Realean bizi izan zenuen zer den kargutik kentzea. Zer ikasi zenuen esperientzia hartatik?

Erabilgarriak dira esperientzia guztiak, betiere prest bazaude denetatik ikasteko. Realean garai onak eta txarrak izan genituen, eta ematen du halako esperientzia bat. Azken batean, entrenatzailea jokalarien mende dago, eta partidetan gertatzen diren kontu txikiek alde batera edo bestera eraman dezakete entrenatzaileen egoera.

Numantziaren bolada txar honetan burura etorri zaizkizu Realetik bota aurretik bizi izandakoak?

Ez da egoera bera. Taldeak ere ezberdinak dira. Bigarren Maila oso berdindua egoten da, eta orain ere halaxe dago. Seigarren postuak ematen du igoerako kanporaketa jokatzeko azkeneko txartela, eta beheko lekuen eta postu horren artean ez da egoten tarte handirik. Guk nahi duguna da Gabonetako geldialdiaren aurretik garaipena lortzea, eta, horretarako, bihar Osasuna menderatu beharko dugu.

Zuzendaritzak helburu jakinen bat jarri al zizun fitxatzeko deitu zizunean?

Hasieratik esan zidaten klubaren bideragarritasunak behar-beharrezkoa duela Bigarren Mailan jarraitzea. Gero, behin hori lortuta, helburu handiagoren bat lortzeko aukera badago, horren bila joango gara. Haiek badakite urte onen bat ager daitekeela edonoiz, lehen gertatu izan zitzaien bezala, baina garbi daukate zein den lehen helburua.

Klub apala da Numantzia.

Bai, baina dena ematen dute langile guztiek. Lehen Mailan egon zen garaia baliatu egin zuten instalazioak hobetzeko, eta lanerako oso leku ona da. Ondo ari naiz hemen lanean, eta familia giroko kluba da, normaltasunean oinarritua.

Euskal Herriko betiko kluben lan egiteko eraren antzekoa dauka?

Urte asko igaro zituzten Bigarren B Mailan, eta ia beti Euskal Herriko taldeekin lehiatzen zen. Euskal Herriko entrenatzaile eta jokalari asko izateko joera daukate, eta gure klubekin harreman berezia du Numantziak.

Zertan aldatu zara, aldatu bazara, entrenatzaile gisa osatzen ari zaren ibilbidean?

Entrenatzaileok beti ari gara bilakaera izaten. Futbola aldatzen ari den bezala, entrenatzaileok ere aldatu egin behar dugu. Norberak badaki zer egiten duen ondo eta zer ez. Entrenamendu batean ari garela, jabetzen gara ondo prestatutako lana izan den edo ez; jokalariei ematen dizkiegun hitzaldietan norbera konturatzen da ondo ari den edo ez. Ondo egindakoari segida eman behar zaio, eta gaizki egindakoak zuzendu. Beti dago ikasteko zerbait, eta, hor zehar, informazio eta baliabide asko dago eskura.

Zertan daukazu zeure buruarengan erabateko konfiantza?

Egiten ditudan gauzetan ziurtasun handia daukat. Hori behar du entrenatzaileak jokalariengana heltzeko. Horra heltzeko buelta asko eman behar zaizkie egindako lanei, zer dagoen ondo eta zer gaizki. Gogoeta eta analisia beharrezkoak dira.

Ezinbestekoa du entrenatzaileak ikasten segitzea, hortaz.

Azken batean, talde bat bizirik dagoen zerbait da, eta gaur balio duenak bihar ez dezake eraginik izan eguneroko lanean. Gu ondo hasi ginen, adibidez, eta metodologia batekin genbiltzan lanean. Orain, gauzak ondo ez doazenean, jokalariena bakarrik da erru guztia? Ez dut uste. Guk ere eman beharko dizkiogu buelta batzuk gure eguneroko lanari, eta horretan ari gara. Eguneroko lana ezin da izan errutina baten parekoa.

Aurreko denboralditik taldean dauden jokalariek nola hartu dituzte zuk zurekin eramandako aldaketak?

Gaur egun, ohikoa da jokalariek entrenatzaile asko izatea beren ibilbidean. Taldeak era batera jokatu izan du aurreko entrenatzailearekin [Juan Antonio Anquela], eta gauza batzuk aldatzen ari gara gu. Horretarako erabili genuen denboraldi-aurrea. Aldaketa jokalariengana heltzeko, jokalariek eurek aldaketan sinestea da lehen lana. Alde horretatik, ez dugu eduki arazo handirik. Aldagela erraza da Numantziakoa.

Zein dira Numantziaren jokatzeko ereduaren oinarriak?

Defentsako lerroa oso aurrean jartzea gustatzen zaigu, eta kosta egin zaigu hori taldean sartzea. Goian presioa egitea gustatzen zaigu. Baloiarekin jokoaren ekimena eraman nahi izaten dugu, aurrean eraginkorrak izateko. Erraz ari gara golak sartzen, baina jaso ere asko ari gara jasotzen, eta gutxitu egin behar dugu jasotzen ari garen gol kopurua.

Baloia eduki eta goian presioa egin. Garai batean, ia ezinezkoa zen Bigarren Mailan bi ezaugarri horiekin jokatzea. Aldatzen ari da Bigarren Maila?

Bai. Lehen, partidak askoz trabatuagoak izaten ziren, eta taldeak zain egoten ziren aurkariak noiz huts egingo. Futbola aldatzen ari da, eta Bigarren Maila bide horretan doa.

Bigarren Mailako euskal taldeei buruz hizketan hasita, zer moduz ari da Osasuna, zuen biharko aurkaria?

Hasiera oso ona egin zuten, eta, agian, ez zuten espero hain ondo hastea. Kluba jota dago instituzionalki, eta halakoetan, garai txarretan, beti azaltzen dira zaleak laguntzeko. Jokalari beteranoak eta gazteak uztartu dituzte, etxekoak, eta dinamika onean sartuta daude. Taldea da. Ez du ematen igotzeko taldea denik, baina talde izaera horrek ematen die sekulako indarra.

Alaves ere indartsu dabil.

Alavesen kasua ezberdina da Osasunaren aldean. Maila ondoen ezagutzen duen entrenatzailea fitxatu du [Pepe Bordalas], eta gauza gutxi eginda asko ateratzen ari da. Behin bakarrik eginda, kasualitatea izan daiteke; baina askotan egiten du gauza bera, eta zerbait esan nahi du horrek. Oso garbi dauka zertara jokatu nahi duen, eta asko da hori.

Sailkapenaren beste muturrean eta beste helburu batzuekin ari da Athletic B.

Aurkaria baino hobea izan da ia partida denetan, baina bi areetan dauzka arazoak. Klub baten bigarren talde bakarra da Bigarren Mailan, eta, hala ere, beste talde batzuetara bidali dituzte Erik Moran eta Guillermo, adibidez. Horrek esan nahi du ondorengoa dela klubaren helburua bigarren taldearekin: jokalariak haztea. Luzera begira ari da lanean.

Realaz ere hitz egin beharko da. Zer iritzi duzu denboraldiaz?

Bolada txarra pasatu du, eta ligan buelta eman diola dirudi.

Zer moduz Sorian?

Ondo. Familia ekarri genuen Bittorrek [Bittor Alkiza, bere laguntzailea] eta biok, hemen egokitu nahi genuelako. Ez genuen etorri nahi entrenatzera bakarrik. Etxetik gertu gaude, jendea jatorra da, eta eroso gaude, lasai.

Gutxitan etorri zara, hortaz, etxera.

Ia asteburu guztietan daukagu bisitaren bat; etxekoak direla, lagunak... Leku ona da handik etortzeko. Jan ondo egiten da, eta perretxiko bila joateko ohitura ere bada hemen.

Joaten al zara perretxikoetara?

Hona etorri arte, ez. Baina hemen joan izan naiz, eta gustatu egin zait. Esperientzia berria da niretzat.

Ondo etorriko dira halakoak futboleko eguneroko martxatik ateratzeko, ezta?

Bai. Azkenean, beti daukazu buruan futbola, taldearen gorabeherak, eta irteera horiek onak dira. Une batez atera egin behar da futbolaren mundutik; lagungarria izaten da hori egitea.

Nola antolatzen duzu eguna?

Goizean, 09:00 aldera, klubera joaten gara, entrenamenduari azken ukituak ematera. Entrenamendua izaten dugu gero, eta, ondoren, bileratxoa egiten dugu entrenatzaileok, entrenamendua zer moduz joan den baloratzeko. Etxera itzultzen naiz gero, bazkaldu, eta segituan, alaba eramaten dut eskolara. Handik klubera joaten naiz berriz, bideoak-eta lantzera eta ikustera. Goizean hiruzpalau ordu ematen ditugu klubean, eta arratsaldean beste hiru.

Herri txikia izanik, kalean ia herritar guztiek ezagutuko zaituzte. Nola daramazu hori?

Jende lasaia da: ez dira oso pasionalak. Kasu egiten didate, eta eskertzen da hori, baina hortik aurrera, ez didate ezer esaten.


Tortura eta polizia lotzen dituen marrazki bat zentsuratu gura du Ertzaintzako ERNE sindikatuak

UNESCO Etxeak Giza Eskubideen Adierazpen Unibertsalari lotuta Getxon antolatu duen erakusketako bineta bat ez da ERNE Ertzaintzako sindikatuaren gustukoa eta erretiratzeko eskatu du, polizia torturagaz lotzen duelakoan.

Giza Eskubideen Adierazpen Unibertsalaren 70. urteurrenaren harira, gaur egun Getxon ikus daitekeen erakusketa ibiltaria antolatu zuen iaz Nazio Batuen Erakundeko Giza Eskubideen Bulegoak, Cartoon Movement taldeagaz elkarlanean. Horretan, mundu osoko hainbat ilustratzailek egindako 30 bineta ikus daitezke, adierazpen bakoitzeko bana. Hala, 5. artikuluari dagokionak, torturari buruzkoak, alegia, Ertzaintzako ERNE sindikatuaren ezinegona eragin du eta bineta hori kentzea eskatu du. Irudi horretan istiluen kontrako uniformez jantzitako hiru polizia ageri dira, Giza Eskubideen Adierazpenaz barre egiten.

"5. artikulua: Ezin da inor torturatu, ezta inori zigor edo tratu txar, anker eta lotsarazlerik eman ere"

Getxoko Udalak ez du bineta kenduko

EITBk zabaldutakoaren arabera, Getxoko Udalak sindikatuari erantzun dio bineta kenduko ez duela esanez; UNESCO Etxeak, ildo beretik, azpimarratu du binetan esandakoak ez duela zerikusirik Ertzaintzagaz eta beste herrialdeetako poliziaren jarrera islatzen duela.


Momentu hauetan ere zure ondoan gaude

Baztan, Zugarramurdi eta Urdazubiko Gizarte Zerbitzuetan ere, egoera honi aurre egiteko neurriak hartu dituzte eskaintzen dituzten zerbitzuetan. "Momentu hauetan ere zure ondoan gaude" izeneko kanpaina martxan jarri du, indarkeria matxistaren biktimei eta osasun mentaleko gaixotasunen bat duten pertsonei zuzenduz.

Gizarte langilea den Laura Andresenarekin solastatu gara.


Frontenis txapelketan izena emateko epea zabalik dago

Irailaren 28an hasiko da txapelketa

Orioko Pilota elkartekoak frontenis txapelketa antolatzen hasiak dira eta bi asteotan barrena izena emateko aukera izango dute txapelketa jokatu nahi dutenek. Horretarako Karela kiroldegira jo eta jokalarien nortasun agiria, e-posta helbidea, telefono zenbakia eta bakoitzaren datuak jasoko dituzte antolatzaileek eta bikote bakoitzak 10 euro ordaindu beharko ditu.

Partidak ostiraletan jokatuko dituzte 18:00etatik aurrera eta ezingo dira atzeratu; beraz, bikoteko kideak ez ezik ordezkoa zein den ere esan beharko da izena ematerakoan.

Izena ematen duten guztiekin bilera egingo dute irailaren 25ean, 20:00etan txapelketaren xehetasunak adierazteko. Txapelketa, irailaren 28an hasiko da.


ETAren ‘armagabetze operazioak’ Baionatik kanpo egingo dituzte

Beste alde batetik, “bakearen artisauek” elkarretaratze nagusia deitu dute Baionako hiri-erdian, 15:00etan.

Apirilaren 8an izango den ETAren ?armagabetze egunaren? xehetasun berriak eman dituzte ostegun honetan ?bakearen artisauek?.

Gizarte zibilaren ordezkariek hedabideei igorritako ohar baten bidez jakitera eman dutenez, ETAren armagabetzea ?osoa, egiaztagarria eta egiaztatua? izango da. Ildo horretatik, prozesua burutu ahal izateko eta segurtasun neurriak betetzeko ?armagabetze operazioak? Baionatik kanpo egingo direla iragarri dute. Dena dela, momentuz ez dute esan nortzuk parte hartuko duten prozesu horretan.

Armagabetze operazio horietaz gain, ?bakearen artisauek? loturarik ez duen elkarretaratze nagusia antolatu dute ?Baionako hiri-erdian?, 15:00etan. Ekitaldi hori herritar guztiei irekita egongo da eta ?masiboa, anitza eta duina? izatea espero dute antolatzaileek. Ildo horretatik, ?gatazkaren alde guztiek pairatu dituzten sufrimenduen errespetuan? egingo dela azpimarratu dute.

Hala, ETAren armagabetze prozesua eta ?gizarte zibileko? ordezkarien eginkizuna babestea izango da elkarretaratze horren helburu nagusia.

Dena dela, ETAren ?armagabetze egunaren? harira egitarau zabala prestatu dute, eta ekitaldiak 10:30ean hasiko dira. Ordu horretatik aurrera, gatazken konponbide prozesuetan adituek hitzaldiak emango dituzte.

Prozesuaren bitartekariek azaldu dutenez, ?armagabetze egunaren? nondik norakoak oinarrizko printzipio zehatz batzuen harira prestatzen ari dira, ?euskal gatazkaren ondorioen atal guztien konponbidean (presoak, erbesteratuak, biktima, elkar-bizitza) aurrera egin ahal izateko?.

Prozesua ?gatazkaren alde eta sentsibilitate politiko guztiak errespetatzen dituen moldeetan? gauzatu behar dela adierazi dute.

Antolatzaileek jakitera eman dutenez, nazioarteko adituekin, euskal erakunde ezberdinetako ordezkariekin, gizarte zibileko eragileekin eta alderdi politikoetako ordezkariekin adostu dute apirilaren 8ko programa.

Halaber, egun horretan antolatu dituzten ekitaldien gastuei aurre egin ahal izateko ekarpenak egiteko aukera txertatu dute haien webgunean.

Foro Sozial Iraunkorrak prozesuaren "irakurketa" egingo du Donostian

Foro Sozial Iraunkorrak ETAren armagabetzearen prozesuaren "irakurketa" egingo du larunbat honetan, Donostian. Horrez gain, Baionan hurrengo apirilaren 8an egingo den "ekimena", euren ustez, duen "garrantzia" azpimarratuko dute.

Komunikatu batean Foro Sozial Iraunkorrak jakinarazi duenez, agerraldia 11:30ean, Donostiako Aiete Jauregian, Bakearen Etxean, izango da.


Tuterako Elola igerilekuan 85 urteko pertsona bat hil da gaur goizean

Benidormen (Herrialde Katalanak), Legardako gazte bat hil zen atzo, hondartzan itota. Orain arte zazpi dira aurtengo udan Euskal Herrian itota hildakoak.

Nafarroako Gobernuak jakinarazi duenez, gaur goizean 85 urteko pertsona bat hil da Tuterako Elola igerilekuan. Foruzaingoa eta Udaltzaingoa igerilekura joan dira zer gertatu den ikertzeko asmoz. Nafarroan igerileku batean aurten hiltzen den bigarren pertsona da. Lehenengoa Ribaforadako 12 urteko haur bat izan zen, eta uztailaren 14an hil zen.

Euskal Herrian bi horiei uztailaren 5ean Ortuellako igerilekuetan, udalekuetan zela, hil zen zortzi urteko haurra gehitu behar zaie. Senpereko aintziran, gainera, uztailean gizonezko bat hil zen, lakua zeharkatzen ari zela; 74 urte zituen eta Rodezeko (Okzitania) apaiza zen.

Euskal Herriko hondartzetan, hiru hildako

Atzo, gainera, Legardako 18 urteko gazte bat Benidormeko hondartza batean hil zen. Arratsaldean gertatu zen ezbeharra, igerian ari zela bihotzekoa jasan ondoren. Zizurren ikasten zuen, eta gabarroiera heltzeko ari zen igerian.

Hondartzetan ere badira batzuk uda hasi zenetik hil direnak. Mutrikun 48 urteko gizon bat hil zen uztailaren 14an, eta aurreko astean beste bi lagun hil ziren: asteazkenean, bainua hartzen ari zela gazte bat hil zen Zarauzko hondartzan, eta ostiralean bainua hartzen ari zela hori ere, gizon bat hil zen atzo Bakioko hondartzan.


HARA! Ankhar taldeak ‘Deshumanizazioa’ abestiaren bideoklipa argitaratu du

Ankhar musika talde zestoarrak Deshumanizazioa abestiaren bideoklipa kaleratu du. Gernikako (Bizkaia) Iparragirre Rock Elkartean emandako kontzertuan grabatutako bideoa da honako hau:


Iñigo Peña: «Inoiz baino gehiago ari naiz gozatzen txapelketetan»

Paparrean brontzezko eta urrezko domina bana dituela bueltatuko da Iñigo Peña Bulgarian jokatutako Europako Txapelketatik. Aireportuan hegaldiaren zain zegoela hartu du tarte bat Baleikerekin telefonoz hitz egiteko.

Bi domina lortuta, izan al da ospakizunik?

Aparteko ezer ez, oso nekatuta geunden, eguraldi tristea... Gauerdirako ohean geunden.

Olinpiar Jokoetatik bueltatu zinenean, atseden luze bat behar zenuela esan zenuen. Hau al da atseden hartzeko modua?

Bai, egia esan, emaitza bikainak etorri dira aurten... Baina atsedena hartu nuen, ez pentsa. Brasildik bueltatu nintzenean, oporraldi luzea egin nuen, ia urri amaiera arte. Eta gero poliki-poliki hasi nintzen lanean, lasaiago entrenatzen. Baina egia da, era berean, neguko lana ondo bete dudala. Eta emaitzak iritsi dira.

Espero zenuen halakorik?

Espero edo ez, aurten inoiz baino gehiago ari naiz gozatzen txapelketetan. Agian, presio gutxiago sentitzen dudalako behin olinpiar zikloa pasata.

Aldaketa ere izan da zure helburuetan; orain Cubelosekin ari zara buru-belarri K2an.

Bai, apiriletik ari gara elkarrekin lanean, biko ontzian. Brasilgo Jokoei begira lauko ontzia izan zen proiektua, eta hura pasa ondoren, aldatzeko aukera ona zela pentsatu genuen. Biok oso gustura gabiltza elkarrekin, oso ondo egokitu gara ontzian, eta gaur egun bikoa da lehentasuna.

Emaitza bikainak izan dira hasieratik, eta Europako Txapelketan brontzea lortu duzue.

Nahiz eta finalean ez genuen gure estropadarik onena egin. Dena den, horrek ere indarra eman digu, onena eman gabe ere aurrean egon garelako.

Larunbatean K2an brontzea, eta igandean K4arekin urrea. K4a ez duzu erabat baztertu?

Nire lehentasuna biko ontzia da eta prestaketa guztia horretara dago bideratuta. Baina Espainiako Federazioak aukera ikusi zuen Europako Txapelketan laukoa osatzeko eta, ordutegiak bateragarriak zirenez, Cubelos eta biok sartu gintuzten.

Laukote erabat berria da. Espero al zenuten irabaztea?

Guk bagenekien maila handiko lau piraguista ginela, baina zalantzak genituen, ez dugulako elkarrekin entrenatzeko aukera askorik izan. Entrenamenduak beti izan dira bigarren mailakoak, tarte bat zegoenean, eta batzutan ontzia ez zihoan behar bezala. Baina finalean ondo atera zen den eta hor dago urrezko domina.

Mundiala da hurrengo erronka –abuztuaren 24tik 27ra, Txekiar Errepublikan–. Berriro dominaren lehian ikusten al zarete?

Aurrena parte hartzeko txartela lortu behar...

Baina aurten Munduko Kopan eta orain Europako Txapelketan izan dituzuen emaitzekin ez al daukazue postua ziurtatuta?

Ez, dominak lortu arren, hautaketa proba bat jokatu behar dugu hiru aste barru. Ulertzen zaila da, baina Espainiako Federazioak hala erabaki zuen urte hasieran eta bete egin behar. Dena den, ezer arrarorik gertatzen ez bada, postua guk lortuko dugula uste dut.

Cubelosekin daukazun K2ko proiektu hau aurtengorako kontua da edo aurrera begira ere segitzeko asmoa duzue?

Olinpiar ziklo berri baten hasieran gaude eta oso luze joaten dira; edozer gerta daiteke bidean, baina bai, gure gogoa da elkarrekin segitzea. Oso gustura gaude elkarrekin, emaitzak oso onak ari dira izaten eta ea bide honetatik noraino iristen garen.


Biziberritzeko ausardia

H aien arrastorik ez da kale izendegian; ez da Zapatari kalerik, aiztogileenik, edota oihalgileenik. Epe laburrean, baina, auzoa izango dute, Artisau Auzoa konfiguratzeko proiektu pilotua martxan jarri duelako Errenteriako Udalak Oarsoaldea Garapen agentziarekin batera. Helburu behinenak bi: Errenteriako Alde Zaharra biziberritzea bata; Errenteria 2025 Plan Estrategikoan jasota dagoen moduan, kultura eta berrikuntza erabiltzea herriaren palanka ekonomiko gisa, bestea.

Bi arlo horiek batuta sortu dela Artisau Auzoa iniziatiba azaldu du Aizpea Otaegi Errenteriako alkateak: «Badago Errenteria lanbide sortzaileen eremuan erreferentziazkoa bihurtzeko apustua, eta planteatzen dena da Alde Zaharraren biziberritzea eta lanbide sortzaileak eskutik joatea».

Iniziatiba ez dela handia dio: «Xumea da, baina logika askoz ere zabalago bati erantzuten dio. Azken urteetan garatzen ari den estrategia zabalago baten barruan urrats bat gehiago izan nahi du, Alde Zaharra biziberritzearekin lotuta dagoena, eta harremana duena kultura eta lanbide sortzaileak garapen ekonomikoaren akuilu izatearekin».

Puntu horretara helduta Torrekuak hartzen duen Habian! Fabrika Kreaktiboari aipamena egin dio: «Lanbide sortzaileen haztegi bat jarri zen martxan eta Artisau Auzoa horren segida da, ikusi eta usaindutakoaren jarraipena da halako espazioa sortzea».

Erdiko eta Beheko kaleak

Artisau Auzoaren barruan Erdiko kalean hutsik eta itxita zen 15. zenbakiko lokala artisau jardueren saltoki tailer bihurtzeko birgaitu dute. 55,05 metro koadroko lokala da, eta Eusko Jaurlaritzaren Turismo, Merkataritza eta Kontsumo Sailaren laguntza izan dute. Lokal hori tailerra izango da batetik, eta saltokia bestetik, eta udalak urtea amaitu aurretik izan nahi du zabalik. Berritzeko garaian ez dute nolanahi egin esku hartzea, lokalak ezkutatuta zituen harrizko pareta ederrak eta zurezko habeak argitara atera dituzte. Celia Lana udal arkitektoa da, eta hura arduratu da lan horretaz. Artisau Auzoa Erdiko eta Beheko kaleetan kokatu du Otaegik, «beste kale batzuetara zabaltzeko aukera itxi ez badugu ere, bi horietan abiatu nahi dugu esku hartzea, eta hain zuzen ere, aukeratu dugun lokalak bi kale horiek komunikatzen ditu, bietatik duelako sarbidea berritu eta gero. Interbentzioaren indargune edo alde politetako bat hori izan da, lokal horrek lotuko dituela, orain arte ez bezala, Erdiko kalea eta Beheko kalea».

Argi gelditzen da ez dela ezer ausazkoa, apustu irmo eta zehatz bati erantzuten dion estrategia baizik. Artisau Auzoa osotasun baten partea dela alegia, puzlean leku zehatza duen beste pieza.

Errenterian eta Oarsoaldean oro har artisautzaren egoera zein den galdetuta, hori neurtzeko termometrorik egokiena Habian! Fabrika Kreaktiboa dela esan du udal agintariak. 2016an zabaldu zituen ateak berritutako Torrekua eraikinaren barruan, eta hiru urte geroago, sorkuntza lanbideetan jarduten diren hamalau profesional ari direla bertan azaldu du, «une honetan bitxigintzako sei profesional, oihalgintzako lau, eta diseinuarekin, arkitekturarekin, eta komunikazioarekin lotutako beste sei profesional ari dira. Termometro gisa balio dezakeela uste dut, baita zenbateraino eman dezaken eremu berri honek erakusteko ere, Artisau Auzoak. Torrekua bera txiki gelditu izana bada adierazgarria».

Merkataritzaren erronkak

Alde Zaharra bera ondarea dela, eta esku hartze gutxi izan direla bertan dio Otaegik, «azken urteetan premia hori agerian gelditu da». Hala ere, esku hartze garrantzitsu batzuk egin ditu Errenteriako Udalak: Torrekua birgaitzea edota Emakumeen Etxea Txirrita parkean kokatzea. «Alde Zaharrak jarduera dinamikoak behar ditu, jendearen joan-etorriak ahalbidetuko dutenak, eta Emakumeen Etxeak badu hortik».

Merkataritza ere aipatu du, eta gogora ekarri du duela urte pare bat egin zela Merkataritza Biziberritzeko Plana, «merkataritzak aurrean duen erronka ez da mugatzen Alde Zaharrera, baina egia da bertan ere eragiten duela, oso nabarmena da, oso begi bistakoa da Alde Zaharrean zenbat lokal dauden hutsik. Bertako merkataritza biziberritzea, beraz, helburu bat da, eta horrekin batera herri eremu hori erakargarri egitea bai bizitzeko, bai garapen ekonomikorako, baita herriko beste auzo batzuetan bizi garenontzat ere».

Erdiko kaleko 15. zenbakiko lokala lehenengoa izango da, eta esperientzia pilotuak zer emango duen aztertu behar badute ere, epe ertainera ez dela udalak birgaituko duen lokal bakarra aurreratu du, «ikusiko dugu zenbat izango diren bi, hiru… orain lehena zabaltzeak emango digu esperientzia, eta ikasgai batzuk aterako ditugu baliagarriak izango direnak hurrengo interbentzioek nolakoak izan behar duten erabakitzeko». Eremu bat sortu behar dutela argi dutela dio, «halako iniziatiben arrakasta kontzentrazioan ere badagoela badakigulako, eta zentzu horretan garrantzitsua izango da halako espazio bat baino gehiago sortzea».

Eragina izango duela sinistuta dago alkatea, «auzoak izango duen bizitzan eragin nahi du, baina halako esku hartzeek ere eredugarri izan nahi dute eta erakutsi zer nolako birgaitzeak egin daitezkeen, eta zer nolako lokalak egon daitezkeen Alde Zaharrean. Efektu kutsakorra izan nahi dugu eremu horretan lokala duten edo negozioa zabaldu nahi duten pertsonengan».

Udala, aitzindaria

Azken agintaldietan Errenteriaren izenak udalerria gainditu du, izan ere, aitzindari izan da udala, bakegintzaren alde egindako urratsekin eta memoria eraikitzeko iniziatibekin, baita politika sozialen inguruan ere. Azken horretan, bi urtez jarraian aitortu diote Espainiako Estatuko 20.000 biztanletik gorako hirien artetik politika sozialetan biztanleko diru gehien inbertitzen duen udala izatea.

Artisau Auzoari dagokionez ere aitzindaria izango da Errenteria. Aurreko gobernuei egin die erreferentzia Otaegik: «Nik uste dut egin diren apustuetan ulertu dela tokatzen dela modu berritzailean jokatzea, orain arte erabili ez diren formulak baliatuta. Horrek dakar batzuetan administrazioan aukera horiei bide eman behar izatea, eta batzuetan ez da erraza. Bestetik, pedagogia egitea ere suposatzen du, eta ulertaraztea jendeari zergatik hartzen diren orain arte ez bezalako erabakiak. Beti badago arrisku bat, gainera, sekula ez dakizulako apustu hori nola aterako den».

Arriskatzeak merezi duen zalantzarik ez du, bidea hori dela dio alkateak: «Balioan jarri behar dugu gauza berriak egiteko saiakera bera, hori bera bada ona, eta egia da saiakera horiek ondo irteten direnean gogoa eta animoak ematen dizkizula gauza berrietan saiatzeko. Politika publikoen eremuan hori tokatzen zaigu; dauzkagun erronka eta arazoak ez dira lehenago izan diren modukoak, eta horrek beste modu batean jokatzea eskatzen du, beste formula batzuk saiatzea».

Erdiko kaleko sorkuntza lanbideko tailerra eta saltokia urtea amaitu aurretik izango da zabalik eta martxan. Hori da asmoa. Pilotua da esperientzia, eta datorren urtean beste lokal bat edo bi zabaltzeko asmoa du udalak, «eta ahalegin horretan jarraitu nahi dugu». Hori ez dagoela soilik udalaren esku dio Otaegik, «lokal jabeek ere aukera gisa ikusi behar dute Artisau Auzoa proiektua».

Torrekuatik Agustinak auzora, Artisau Auzotik igarota

2016ko martxoan zabaldu zituen ateak Torrekua eraikinean Habian! Fabrika Kreaktiboak. Euskal Autonomia Erkidegoko elkarlaneko artisau eta sormen lanbideetan eta teknologia berrien esparruko elkarlaneko lehen hazitegia izan zen Habian!

Hiru urte geroago Torrekua bera «txiki» gelditu dela esan du Otaegik. Egun hamasei sortzaile ari dira bertan lanean. Langintza sortzaileak susperraldi ekonomikoaren motor bihurtu zituen udalak Oarsoaldea Garapen Agentziarekin elkarlanean proiektuaren bidez.

Proiektu horri emandako espazioa zabaldu nahi du orain udalak, eta Torrekuaren segida izango den eremua planteatzen ari da Agustinak auzoan, «Torrekuarekin bide bat saiatu zen, ikusi dugu hiru urte pasa direnean bide horretatik jarraitu dezakegula, eta une honetan Torrekua izan dena baino zerbait gehiago izan nahi duen ekipamendu batez ari gara».

Agustinetako mojen eraikinean planteatzen du esku hartze hori udalak, «asmo hori esku artean dugu eta proiektuaren gaineko bideragarritasun plana martxan jartzera goaz epe laburrean».

Erreferentziazko zentroa

Agustinak auzokoa Gipuzkoan erreferentziazkoa izango den lanbide sortzaileen ekipamendua izatea nahi dute, «Habian! Fabrika Kreaktiboak bezala haztegi funtzioa betetzea nahi dugu, baina baita bestelako funtzioak ere, formazioa eta bestelako dinamikak, besteak beste. Torrekuak egin duen bidearen segida izango da. Hala ere, bideragarritasun azterketa martxan jartzera goaz, eta azken horrek erakutsiko digu egin beharreko bidea».

Torrekua eta Agustinetako proiektuaren klabe berean kokatu behar da beraz, Artisau Auzoa. Azken horretako lehen tailer-saltokiak ateak zabaltzen dituenean egin beharreko bidea ere erakutsiko du.


Arrakastatsua izan da eskola kirolari buruzko mahai ingurua

Eskola kirolari buruzko mahai ingurua egin zuten barikuan, Lekeitioko kultur etxean, Zapran gagoz Euskal Eskola Publikoaren 27. Jaiaren baitan. Saioa oso ondo atera zela eta denaren gainetik «interesgarria» izan zela esan dute parte hartzaileek.Guztira 70 lagun inguru batu ziren. «Azkue aretoa ia-ia bete egin zen», esan dute antolatzaileek. Hizlariak ondokoak izan ziren: Eli Ibarra, Koikili Lertxundi, Luis Mari Zulaika eta Maitane Toledo. Carlos Sergio aldundiko ordezkaria ere parte hartzekoa zen, baina ezin izan zuen etorri, «gaixorik zegoelako».Halaber, hizlari guztiak ondo-ondo prestatuta joan zirela azpimarratu dute antolatzaileek. «Eskola kirolaren alorrean esperientzia handikoak izateaz gain, informazio interesgarria eskaini zuten, eta entzuleek eskertu zuten».Hasiera batean hizlariek ordubete inguruko mahai ingurua egin zuten, baina galderak egiteko tartea zabaldu zutenean, herritarrek ere gogotik parte hartu zuten; saioak bi ordu iraun zuen. «Galderen tarteak beste ordubete iraun zuen; bai hizlariak eta baita parte hartzaileak ere gustura egon ziren».Herritarrek egindako galderak, hain zuzen ere, interesgarriak izan zirela jakitera eman dute. «Gai interesgarriak atera ziren, eta, orokorrean, oso positiboa izan da mahai ingurua».Saioaren amaieran, gainera, Lertxundik bere aterpetxerako egonaldi bat ere zozkatu zuen. «Beraz, bertaratu zirenak ezin ziren pozago egon».


Imanol Inza eta Aintzine Kerejeta irabazle Korostiko igoera bertikalean, Legazpin

Korrikalariak banaka abiatuko dira Legazpiko Euskal Herria plazatik. Arg./I. Gurrutxaga

Legazpiko Gazte Asanbladak antolatutako Korostiko II. Igoera Bertikala Imanol Inzak eta Aintzine Oiarbidek irabazi dute. Inzak 22 minutu 35 segundo behar izan ditu 2,8 kilometroko ibilbidea eta 550 metroko desnibela duen proba herrikoia irabazteko, eta errekor berria jarri du. Iazko irabazleak, Jon Telleriak, 23 minutuan egin zuen bidea. Aintzine Oiarbidek, berriz, 32 minutu eta 58 segundoan osatu du bidea.

Aurten, 32 lasterkarik parte hartu dute, horietatik lau emakumezkoak. Iaz 25 lagun izan ziren. Lehenengo neskak eta mutilak txapel bana jaso dute. Bigarrenek eta hirugarrenek, garaikurra. Parte hartzaile guztiei kamiseta bat oparitu diete.

Sailkapena

Mutilak

1.- Imanol Inza (22 minutu eta 35 segundo)

2.- Beñat Katarain (22 minutu eta 37 segundo)

3.- Gaizka Romero (23 minutu eta 25 segundo)

Neskak

1.- Aintzine Kerejeta (32 minutu eta 58 segundo)

2.- Maider Pagola (34 minutu eta 8 segundo)

3.- Eresti Oiarbide (36 minutu eta 10 segundo)


Bi partida, bi garaipen Realarentzat (3-0)

3-0 irabazi dio Vila-Reali. Lehen zatian, nagusitasunez aritu dira txuri-urdinak.

Ondorio handirik ezin da atera ligako bi jardunalditan, baina zaleen artean ilusioa pizteko moduko partida egin du Realak Anoetan, Vila-Reali erraz nagusituta. Teorian, txuri-urdinek ez zuten arerio samurra, baina lehen zatia nahikoa izan dute partida erabakita uzteko. Hiru puntuak lortuta, bi partidatik bi garaipen lortu dituzte Espainiako Ligan, eta sailkapenaren goiko postuetan jarraituko dute.

4-3-3koarekin zelairatu da etxeko taldea; Elustondo eta Navas erdiko atzelari gisa, hegaletatik Kevin Rodrigues eta Alvaro Odriozola, zelai erdian Illarramendi, Zurutuza eta Xabi Prieto, eta aurrean, Juanmi, Willian Jose eta Oiartzabal. Realak Alberto de la Bella fitxatu izanagatik, Eusebio Sacristanek Kevinen aldeko apustua egin du sasoi hasieran, eta hegaletako bi atzelarien korrikaldiek sortu dituzte arrisku jokaldi nagusiak.

Joan-etorriko partida izan da lehen hogei minutuetan, eta bi taldeak gerturatu dira arerioaren areara, nahiz eta aparteko arriskurik ez duten eragin. Joan-etorri horretan heldu da Realaren lehen gola: 25. minutuan, kornerra lehen zutoinera atera, eta baloia bigarrenera luzatu du Xabi Prietok, buruz; hor zen Willian Jose, eta, lehen saioan kale eginda, bigarrenean sareratu du baloia.

Hor hasi dira Realaren minuturik gozoenak. Presioa goran eginda, baloiaren jabe egin da Reala, eta abagune nabarmenak izan ditu bigarrena sartzeko; Xabi Prietok izan du argiena; buruz buru, Andres Fernandez atezainak urrundu du kapitainaren jaurtiketa. Prietok, ordea, ez du bigarrenean barkatu; 35. minutuan, jokaldi nahasi bat baliatu du, baloia zutoin ondo-ondotik sareratzeko. Egun berezia zuen donostiarrak, 500. partida bete baititu Realarekin. 10. minutuan eskertu diote zaleek, txalo zaparrada batekin.

Atsedenaldiaren atarian eta Realaren goraldi betean heldu da hirugarren gola; Aritz Elustondok 40 metroko pasea eman dio Juanmiri, eta hark, Andres Fernandezen aurrean, baloia kontrolatu eta loratu egin du, bi ukitutan.

Bigarren zatian, Vila-Realek, golak behar bazituen ere, ez dio aparteko arazorik sortu Realeko defentsari, eta txuri-urdinek, lasaiago jokatu arren, ez diote uko egin erasora jotzeari. Eusebioren aldaketak, horren erakusle: Vela, Canales eta Agirretxe zelairatu ditu. Markagailua ez da aldatu, eta gol adina puntu eskuratu dituzte donostiarrek.


Hondakinak kudeatzeko sistema berria ´Atez Ate`

( Javier Hernández Ruiz de Larrinaga (Hatxe) Hernaniko LAB sindikatua ) Gure arbasoek ia dena birziklatzen zuten, organikoa animaliei eman, beirazko ontziak berrerabili, erosketak egiteko poltsa erabili... Geroztik hona gauzak aldatu egin dira, gaur egun dugun sistemarekin gehienez ere %25a birziklatzen dugu, lurperatu eta ontzi berdeetan nahi dugun guztia botatzen dugu (plastikoak, burdinak, altzariak, paperak, kartoiak, komertzioetako soberakinak...) eta gainera edozein ordutan botatzen dugu, gure bizilagunei inongo errespeturik erakutsi gabe. Orain, berriz, sistema berria proposatu digute Hernaniko Udal Gobernutik: ´Atez Atekoa`, non geu izango garen protagonista, geuk sortutako hondakinak geuk kudeatuko ditugu; egin behar dugun gauza bakarra zera da, asteroko egutegiari begiratu eta egun bakoitzean dagokiguna hartu eta prestatu dizkiguten lekuetan utzi (portaletik gertu). Aukera paregabea dugu saltzen diguten gizarte indibidualista eta ez solidarioari EZ esateko. Ardura gehiago eskatzen zaigu BAI, baina emaitzak ere askoz hobeak dira. Sistema honekin %82 inguru birziklatzea lortzen da, eta lortuko dugu. Iritsi da garaia. Ez dugu erraustegirik nahi gure etxe alboan, ez ditugu aldameneko herrietan nahi, ez diegu horrelako hondamendirik utzi nahi ondorengo belaunaldiei; nahi duguna zera da: denok konpromiso txiki bat hartzea, Udaletik, teknikariek, Atez Ateko Bulegotik eman dizkiguten aholkuak ahalik eta hobekien betetzeko eta ingurumena zaintzeko. Erabili dezagun erronka hau herritarrok batzeko eta ez konfrontazioa areagotzeko. Denborak esango du eta erakutsiko digu Udal Gobernuak hartutako erabakia ona izan dela, ez digula aparteko lanik eskatzen, birziklatze tasa altuak lortzen ditugula... eta harro egongo gara gure herriaz. Hernaniko LAB sindikatutik, herritar guztiak animatzen ditugu sistema hau aurrera eramaten laguntzera, gure uste apalean merezi du-eta. BAI, BAI, BAI ! !!! maiatzaren 9tik aurrera, Hernanin denok ATEZ ATE.


Kirtena, irtena

Hala deituko nioke nik, bere onetik aterata dabilenari. Eta neurriz kanpoko jardunean arriskutsua iritziko banuke, kirtenarena aldatu eta bere arriskuari legokiokeena ezarri beharko nioke. Eman dezagun lau gizonek antzezten duten obra prentsaren aitzinean aurkezten ari direla eraginkorragoa izan dadin. Testua, emakumeak gutxiesteko egina izanik, eman dezagun fina dela eta atseginki emana. Elegante. Telebista kate bateko emakume gaztea hurbiltzen zaie elkarrizketatzeko asmoz. Gizon adintsuena da berritsuena, laineza puntua goratua duena. "Emakumeak, bukatu gabeko produktuak zaituztegu". "Gaztezaroa harrapatu eta bertatik igarotzeke bertan bizi zaretenak". "Gizonezkoak behar bezala laztantzen, ukitzen ez dakizuenak". Eta hori esateaz bat, esku eskubiaz neska kazetariaren ankatarteari aluaren alturan txalo-zarta ematen dio bosten barre algarek onarpen. Nik neronek ikusia. Gizonezkoak emakume, kazetaria gizon gaztea eta alua barrabilak. Adintsua, Pilar Bardem jokalari espainola. Ez dakit nik bere inguruko gizonekin bizita, aitonak, aita, anaiak, semeak, semeen aitak, ondorioztatua ote duen adierazitakoa. Hala balitz, zoritxarrekoa bera, hain mundu ergela bizitzea egokitu eta besteren bat sortzeko gauza izan ez dena. Gaixo Pilar, ergela eta kirtena arriskutsua baino zaren hori.


Fagorrek Edesako langileei jakinarazi die hartzekodunen konkurtsoan sartuko dela Basauriko planta ere

Fagor Etxetresnetako Kontseilu Errektorea batzartu da goizean, Edesaren geroaz eztabaidatzeko. Arratsaldean, Jose Luis Bilbaorekin batzartu da Sergio Treviño Fagor Etxetresnetako zuzendaria, eta Basauriko plantako langileekin gero.

Edesari hiru milioi euroko bermea ematea proposatu zuen herenegun Bizkaiko ahaldun nagusi Jose Luis Bilbaok, eta aukera hori aztertzen aritu da goizetik Fagor Etxetresnetako Kontseilu Errektorea. Proposamena onartuz gero, hartzekodunen konkurtso aurreko egoeratik atera zitekeen Basauriko filiala.

Sergio Treviño Bilbaorekin batzartu da aurrena, eta Edesako langileekin egin du bilera gero. 15:00etan hasi du beharginekin bilera, eta, Europa Press agentziak jakinarazi duenez, langileei jakinarazi die Basauriko planta ez dela bideragarria bere kabuz, eta hura ere hartzekodunen konkurtsoan sartuko dela, Fagor Etxetresnetako egitura osoarekin batera. Edesako beharginek Basauriko plantan jarraitzen dute itxialdian.

Halaber, kooperatibak baieztatu du ez duela gaur aurkeztuko hartzekodunen konkurtsoa, baina zehaztu du "epe laburrean" egingo duela.

Kontseilu Sozialaren oharra

Kontseilu Errektorea bilera egiten ari dela, ohar bat plazaratu du Fagor Etxetresnetako Kontseilu Sozialak. Adierazi du "bizirik" mantenduko duela "bai kooperatiba eta bai gainerako bazkideekin duen konpromisoa", eta lanean jarraituko duela "maila guztietan eta eskura dituen baliabide guztiekin".

Egungo egoeran Kontseilu Sozialak eta bazkideek duten erantzukizuna "bere gain" hartu du kontseilu horrek, baina, horrekin batera, ohartarazi du ez duela onartuko "ezerezean gera daitezela beste ardura batzuk ezta bazkideek zentzu horretan jaso dezaketen tratu desegokirik".

Kontseilu Sozialak eskerrak eman dizkie Mondragon Korporazioko gainontzeko kooperatibetako bazkideengandik "orain arte jasotako eta etorkizuneko laguntza eta solidaritatea" dela eta; "Denok hausnartu beharko genuke gertatutakoaren inguruan, eta lanean jarraitu mugimendu kooperatibista indartze aldera", erantsi du.

Azkenik, herritarrei eta erakunde publikoei dei egin diete "industria sektore eta enpleguarekin eta finantza sistemarekin erakutsitako adinako konpromisoa adieraz dezaten".

Confebask, "berdintasun" eske

Fagor Etxetresnen egoeraren harira, "atsekabea" adierazi du Confebaskek, baina erakundeei eskatu die "ardura, iraunkortasun eta berdintasun irizpideekin" jokatzeko. Neurriak hartzerakoan, egoera orokorra eta "industria osagarria eta subkontratazioaren osotasuna" aintzat hartzea galdegin die patronalak erakundeei.

Patronalari "funtsezkoa" iruditzen zaio erakundeek finantzaketa eta enplegua mesedetze aldera hartutako neurriek "bideragarritasun, legezkotasun" eta "krisi urteotan desagertu diren 8.000 enpresa proiektuekiko ez-bazterkeria irizpideak" jarraitzea.


'Pottola' antzezlanerako sarrerak dauzkagu

Pottola antzezlana aurkeztuko du Txalo produkzioak konpainiak ostiralean, hilaren 22an, Aita Mari aretoan (22:00etan). Baleikeko bazkideen artean zozkatzeko hiru lagunentzako bina sarrera dauzkagu.

Bidali zuen datuak aldizkaria@baleike.com helbidera. Ez ahaztu bazkidearen izena zehaztea.

Sinposia:

Gorka gizon arrakastatsua da. Helenarekin maitemindu da erabat, emakume adimentsu, atsegina eta sentsuala baita; gainera, emakume dibertigarria da eta behar baino 30 bat kilo gehiago ditu. Helenarekin harremanetan hasi dela jakitean, bere lagunak diren Charly eta Sara zirika hasi zaizkio Helenari buruzko iritzi krudelak tarteko, eta esandako horiek eragin itzela dute Gorkarengan, hark ematen duen arrakasta irudiaz duen obsesioagatik. Helenarekin duen harremanaren alde egitera behartuta, Gorkak itxurari buruz dituen kontzeptuei egin behar die aurre, ahal duen bezala, harik eta erabaki bat hartu arte.


Xabier Gonzalez (IK-4 Azterlan): "Aukera aparta da gure gaitasun teknologikoak munduari aurkezteko"

Bilbon Fundizioaren Munduko Kongresua hasiko da astelehenean. Bertan industria arlo horretako 800 bat adituren partaidetza egongo da. IK-4 Azterlanek antolatu du kongresua. Xabier Gonzalez gerenteak kongresuari buruz eta Durangaldean fundizioaren sektoreak duen garrantziari buruz egin du berba elkarrizketan.

Astelehenean hasiko da kongresua. Zergatik Bilbon?

Urte birik behin egiten da Fundizioaren Munduko Kongresua. Industria horretan ospe handiena duen ekitaldia da, eta bere egoitza aldatu egiten da. Pribilegio handia da hemen ospatu ahal izatea. 2024ra arteko egoitzak zehaztuta daude, eta gure inguruan horrelako bat egiteko aukera ez dugu urte askoan edukiko. Ekitaldi teknikoa da; esperientziak eta azkenaldiko aurrerapen teknologikoak trukatzea da helburua. Fundizioak paraleloki dauzkan beste sektore batzuk ere landuko dira; piezen mekanizazioa, adibidez. Bestalde, bezeroak ere hor daude; gaur egun ez dago ia objektu bat ere galdatutako osagairik ez duenik: telefonoak, ibilgailuak, hegazkinak, espazio ontziak... Automozio sektoreaz, eolikoaz eta energiarenaz berbetan gabiltza, besteak beste. Sektore aeroespazialean, esaterako, prestazio handiagoko elementuak eskatzen dabiltza.

Zer onura dakar Azterlanera?

Lehenengo eta behin, guretzat erronka bat da. Baina, bigarrenik, aukera bat da gure industriak munduan presentzia edukitzeko. Gure fundizio industria lehiakorra da; inguruko enpresa batzuk mundu osoan lehiakorrak diren piezak fabrikatzen dabiltza. Aukera aparta da gure gaitasun teknologikoak munduari erakusteko. Gainera, enpresa multinazionalak egongo dira erosteko prest. Guk, zentro teknologiko lez, gure enpresei laguntzen diegu. Urte askoan gabiltza horrelako ekitaldietan parte hartzen, eta 2008an eta 2012an tekniko onenari saria eman ziguten. Kongresua Bilbon egitea eskatu genuen, eta Espainia mailako fundizioen elkarteagaz eta mundu mailakoagaz antolatuko dugu.

Berbaldiak, erakusketak eta bisitak egingo dituzue, ezta?

800 bat adituren partaidetza espero dugu. 180 berbaldi egongo dira, 135 herrialdetatik. Bisitetan Durangaldean ere izango gara, hiru bat enpresatan.

Durangaldean badauka pisua fundizioaren sektoreak, ezta?

Aktibitate esanguratsua daukagu. Pieza txikiak, ertainak eta handiak zein metal injektatuzkoak egiteko. Gauzak ondo egiten dabiltzan enpresak daude. Uste dut estanpazioa dela sektore nagusia, baina fundizioak ere garrantzi handia dauka.


Hileta martxa

"Hileta-martxa bat egingo dugu Gasteizko kaleetan zehar, Europako atarian gertatzen ari diren heriotza saihesgarri guztiak omentzeko asmoarekin."

Turkiako kostan gertatutako hondoratze baten ondorioz 4 hildako, Lanpedusara hurbiltzen ari zirela 8 desagertu itsasoan, Alborango itsasoan patera galbidean 48 migratzaile zeramatzala…

Samina eragiten duten titularrak dira arestian aipatuak, eta aurrerantzean ez ditugu horrelakoak komunikabideetan aurkituko. Tamalez, ordea, zergatia ez da hildako gehiago egongo ez dela. Nahiko genuke hala balitz…

Horrelako titularrik ez aurkitzearen arrazoia Europako Batasunak erreskateak egiteko ontzien nabegazioa debekatu duela da, eta horrela, migratzaileak heriotzera kondenatuta. Estatu kideek ez dute Mediterraneoan egiten ari diren sarraskiaren lekukorik nahi, nahiago dute ezikusiarena egin.

OIM-ek (Migrazioen Nazioarteko Erakundea) eta ACNUR-ek jasotako datuek diotenez, 2014. urtetik 17.500 lagun hil dira Mediterraneoan (2018an bakarrik 2.262 izan ziren). Elkarte horien ustez, gainera, itsasoan hil dela baieztatzen den migrante bakoitzeko errealitatean beste bi gehiago dira hiltzen direnak, nahiz eta beraietaz inoiz ezer jakin ez.

Zenbaki horiek, baina, Europarentzat ez dira esanguratsuak; ez behintzat, bere politika neoliberalek eta diru-goseak dakartzaten zifrak bezainbestekoak. Beraienak dira espolioa, gerra, pobrezia, aldaketa klimatikoa… eragiten duten politika neokolonial horiek, ondorio gisa heriotza eta behartutako migrazioa dakarten politikak. Eta horiek dira arazoaren benetako kausa.

Europako elite ekonomikoak ez du nahi politika horiek eta ondorioak salatuko dituen inor, ez du gizarteak egia entzun dezan nahi, eta horrexegatik kriminalizatzen dute elkartasuna, horrexegatik desagertarazten dituzte Mediterraneoko holokaustoaren lekukoak, eta horrexegatik betetzen dituzte komunikabideak azaleko gaiekin. Horrela, kapitalismoak ondoriorik ez balego bezala jarraitu dezake produzitzen, jendarteari planteatzeko ezer ez dagoela erakutsiz.

Horregatik guztiagatik, larunbatean, martxoak 30, kalera aterako gara Ongi Etorri Errefuxiatuak Araba. Hileta-martxa bat egingo dugu Gasteizko kaleetan zehar, Europako atarian gertatzen ari diren heriotza saihesgarri guztiak omentzeko asmoarekin. Andre Maria Zuriaren plazan elkartuko gara 20:00etan, eta Olagibel kaleko Espainiako gobernuaren ordezkaritzan bukatuko dugu.

Horrenbestez, larunbatean, beltzez jantzi eta omenaldi eta protesta izango den martxa honetan parte hartzeko gonbita luzatzen dizuegu. Ekimena maiatzaren 5ean Durangon burutuko den “5M5- Herrien besarkada” ekimenaren baitan kokatzen da.

Itotako amets gehiago ez! Inor ez da ilegala!


Fokuetatik at, joan-etorrian

Apirilaren 13az geroztik, Nafarroako Kutxaren ikerketa batzordetik hamabost pertsona iragan dira. Aurreko legealdian ez bezala, auziak ez du arreta mediatikoa piztu, baina hainbat ondorio utzi ditu.


Bilboko manifestaziora joateko autobusa jarri du Sarek

Prest gaude. Euskal presoak Euskal Herrira! Giza eskubideak. Konponbidea. Bakea lelopean egingo da zapatuan, urtarrilaren 13an, manifestazioa Bilbon. Antzuolarrek ere autobusez joateko aukera izango dute.

Manifestaziora joatea gura duten herritarrek izena Aitz Garbi eta Arin tabernetan edo 649 885 557 telefono zenbakira deituta eman dezakete. 15:30ean autobus geltokitik irtengo da autobusa, zapatuan.


EAJ, EA, EB eta Aralarrek ez dute zehaztu erabaki eskubidearen alde Europako auzitegietara joko duten

Espainiako Auzitegi Konstituzionalaren debekuaren aurka egiteko, "hurrengo hilabeteetan Europa eta nazioarte mailako foroetan ekimenak eta demandak" aurkeztuko dituztela jakinarazi dute lau alderdiek gaur, ohar baten bidez. Ez dute jendaurreko agerraldirik egin. Herritarrei agiria sinatzeko eskatu diete.

EAJ, EA, EB eta Aralar alderdiek "Euskadin" bakeari eta normalkuntza politikoari buruzko herri kontsulta egitearen aldeko agiria plazaratu dute, atzo iragarri bezala, eta alderdiek "hurrengo hilabeteetan Europa eta nazioarte mailako foroetan ekimenak eta demandak" aurkeztuko dituztela jakinarazi dute. Ez dute zehaztu, beraz, Europa Batasuneko Giza Eskubideen Auzitegian Espainiako Estatuaren kontrako salaketa jarriko duten. Juan Jose Ibarretxe Eusko Jaurlaritzako lehendakariak hala iragarri zuen irailaren hasieran, "pentsatzeko, adierazteko eta elkartzeko eskubideak urratzeagatik" (EAJ, EA eta EBk osatzen dute Jaurlaritza).

Prentsa oharra atera dute lau alderdiek gaur, agerraldi publikorik egin gabe, eta herritarrei agiria sinatzeko dei egin diete. Webgunea sortu dute horretarako (gaur arratsaldetik aurrera egongo da erabilgarri): www.kontsulta.eu.

Eusko Legebiltzarrak 2008ko ekainaren 27an onartu zuen Araban, Bizkaian eta Gipuzkoan kontsulta egiteko Galdeketaren Legea (gehiengoa osoa lortzeko, EAJ, EA, EB eta Aralarren botoak ez ezik, EHAK-ko batena ere jaso zuen legeak), eta lehengo astean Espainiako Auzitegi Konstituzionalak debekatu egin zuen. Aurtengo urriaren 25ean egitea egin nahi zuten galdeketa.

EAJ, EA, EB eta Aralarrek diote "gizarte demokratikoan" herritarrek kontsultatua izateko eskubidea dutela, "eta, ondorioz, bakea eta normalizazioaren aldeko laguntasuna emateko eskubidea". Debekuagatik, "gai publikoetan parte hartzeko eskubidea urratzen da eta, modu berean, adierazpen askatasuna". Horretan "funtsezko ardura" Jose Luis Rodriguez Zapatero Espainiako Gobernuko presidenteak daukala salatu dute. Konstituzionalak babes judizialerako eskubidea eta elkartzeko askatasuna ere galarazi dituela irizten diote.

"Euskal gizartearentzako erabakitzeko gaitasun osoa bilatzeko" lanean segituko dutela esan dute lau alderdiek, eta aldarrikapen hori euren programa eta egitasmoetan izango dutela.


650 igerilari batuko ditu bihar Salome Campos itsas zeharkaldiak

Kategoria nagusian lekuak agortu dira. Hiru kategoriatan banatuta, 11:00etan hasiko da proba. 62 bermeotar egongo dira. Herri Babeseko kide ohiak omenduko dituzteBosgarrenera iritsi da Bermeoko Salome Campos itsas zeharkaldia. Bihar izango da aipatu proba, 11:00etan hasita.Aurreko urteetako modura, hiru modalitate egongo dira: 5.000 metrokoa, 1.500 metrokoa eta umeen 500 metrokoa. Hiru modalitateak kontuan hartuta, 650 igerilerik eman dute izena (474 gizon eta 176 emakume). Aurten, parte hartzaile gehiago egongo direla azaldu du Aintzi Luburu Camposeko Marketing zuzendariak.Kategoria nagusian, gainera, lekuak agortu direla esan du, eta «poztekoa» dela nabarmendu, «Salome Campos itsas zeharkaldia indarra hartzen ari den kirol ekimen bat dela adierazten duelako». Datorren urtera begira, kategoria horretarako leku gehiago eskaintzea pentsatzen ari direla aurreratu du.Aurtengo itsas zeharkaldian emakumeen parte hartzea «garrantzitsua» izango da, %27 izango delarik. Bestalde, 62 igerilari bermeotar ere egongo dira biharko proban, eta kopuru hori ere pozik egoteko modukoa dela diote.Ibilbide aldaketa320 igerilari lehiatuko dira Bermeoko portutik Izaro uharterainoko 5.000 metroko proban, 272 gizon eta 48 emakume, azken horietatik bat bermeotarra. Probak Salome bermeotar emakume ekintzailea omentzen du, eta, beraz, emakume bermeotar batek lehiatzeaa «pozgarria» dela uste dute. Ibilbide nagusia, aurten, ezberdina izango dela adierazi du Laburuk. Orain arte Bermeoko portua eta Izaro uharterainoko ibilbidea zuzen egiten zuten igerilariek, «arazoak egoten ziren igerilariak gurutzatu egiten zirelako». Aurten, ibilbideak hiruki bat egingo duela esan du Laburuk, «joanean bandera laranjak jarraitu beharko dituzte, eta etorrian, berriz, horiak».1.500 metroko zeharkaldian, berriz, 263 parte hartzaile egongo dira, 92 emakume eta 171 gizon. Umeei zuzendutako 500 metroko zeharkaldian 68 igerilarik parte hartuko dute, 34 neska eta 34 mutil.Aurten iaz irabazle edo finalista izan ziren zenbait igerilarik parte hartuko dute. Alex Ojanguren, Leire Zeziaga, Laura Bikandi eta Leire Otxoa, batzuk aipatzekotan. Era berean, igerilari elbarrituek ere parte hartuko dute zapatuko zeharkaldian.11:00etan hasiko da umeen proba. Ondoren, 11:40an hasita, 5.000 metroko zeharkaldia burutuko duten emakumezkoen txanda izango da, eta hamar minutu beranduago hasiko da gizonezkoen proba. Azkenik, 1.500 metroko proba egingo duten partaideak 12:00etan uretaratuko dira.«Momentuz, eguraldiaren iragarpenaren arabera, metro bat inguruko olatuak egon daitezke zapatuan, hala ere, astean aldatzen doaz iragarpenak», esan du Laburuk. Itsasoaren egoera kaxkarra izango balitz, ordezko plan bat daukatela adierazi du.Irabazleek, emakumezkoen eta gizonezkoen kategorietan, beren pisua jasoko dute Campos kontserbako Hegaluzetan.Proba «ikusgarria»Laburuk azaldu duenez, aurten, bosgarren zeharkaldi honetan, Herri Babeseko boluntario izan diren Jon Ojanguren eta Mikel Bilbao omendu gura dituzte, «40 urtean herriaren alde egindako lanagatik eta Salome Campos itsas zeharkaldian, bere hasieratik eskainitako laguntzagatik».Bermeoko alkate Idurre Bidegurene azaldu duenez, «Bermeoko herriak harro hartzen du Salome Campos zeharkaldia, eta pozgarria da, gainera, urteekin hartzen ari den arrakasta, bai eta emakumeen partaidetza gero eta handiagoa izatea ere». Jai bezperetan egingo den proba «ikusgarria» izango dela dio, beraz, jendea animatu du Bermeora etortzera.Aurten, gainera, olatu horma zabalik dagoela gogorarazi gura izan dute, eta itsas zeharkaldia hobeto ikusi ahal izango da.


San Lokal nagusi sekulako arrakasta izan duen kuadrillen arteko txapelketan

Harmailak lepo beteta eta gazteak jokoetarako gogotsu. Sekula baino kuadrilla gehiago aurkeztu dira herri kiroletan parte hartzeko gertu, hamalau inguru. Horregatik, aukeraketa egin behar izan dute, eta lehenengo jokoan hainbat kanporatu dituzte. Beste behin ere zezena protagonista izan duen txapelketa San Lokal kuadrillak irabazi du.

Lokotxak batzen jardun dute, baloiarekin jolasean, makilari bueltak eman eta gola sartzen, torero lanetan… Eta bien bitartean lagunak animoak ematen harmailetatik, Incansables txarangaren doinuak lagun.


Aste Santu ostean hasiko dira Ixerbekoa kiroldegiaren estalkia konpontzeko lanak

Oraingo estalkia berri bategaz sendotuko dute urik iragazi ez dadin.

Zornotzako Udalak Ixerbekoa kiroldegia konpontzeko lanak apirilaren erdi aldean hasteko asmoa du. 41.500 euroko aurrekontuagaz lanak egiteko epea hiru astekoa izango da. Euria egiten duenean ura sartzen denez, estalkia konponduko dute. Egungo egitura metalikoko kalteak "azalekoak" direla eta ez diotela txaparen "zurruntasun eta gogortasunari" eragiten azaldu du udalak. Ondorioz, lehengo txaparen gainean berria jarriko dute eta bien artean estalkia isolatuko duen zuntz manta bat zabalduko da.

Era berean, eraikinaren erretenak garbituko dituzte. Ondoren, beira-zuntz manta bat zabalduko dute eta honen gainean erreten berriak jarriko dira.

Ixerbekoako estalkia konponduta, azpiegituretako erabiltzaileen segurtasuna bermatu gura dute kirol jarduerek bertan jarraitzen duten bitartean. Izan ere, Betarraganen Urgozo kiroldegi berria egiteko asmoa du udalak. Eraikin berriak 2.000 metro karratu izango ditu. Urgozo kiroldegiaren proiektua idazteko laguntza teknikoa kontratatzeko prozedurari hilabete honetan bertan ekingo zaio.


Arantxa eta Izaskun Amiano ahizpek omenaldi beroa jaso dute

Oria merkatarien elkarteak antolatuta, omenaldi hunkigarria jaso dute eguerdian Arantxa eta Izaskun Amiano ahizpek, 35 urte eta gero, Kale Nagusiko Amaiur lurrin-denda itxi dutenean. Dantzari, txistulari, erraldoi, merkatari, Udaleko kide nahiz herritar ugarik hartu du parte ekitaldian.


Mankomunitateak konpostagailuak ipiniiko ditu herritarren esku

Debabarreneko mankomunitateak 140 konpostagailu ipiniko ditu bailarako birziklapen hondakinak murrizteko. Kanpaina hau, etxean ortua, lorategia edo konposta bera egiten dutenei zuzenduta dago.

Izen eman nahi duenak Mankomunitatera deitu behar du, 943 700 799 telefonora eta bere datu pertsonalak eman. Gero, bilera bat egingo da ineteresatu guztiekin konnposta zela egiten den ikasteko eta zalantzak argitzeko. Behin martxan dagoela, mankomunitateak konpostagailuen jarraipena egingo du zelako konposta egiten den ikusiko du.

Konposta gai organikoez egiten da eta hondakinak murrizteko beste modu bat da. Mallabia, Ermua, Eibar, Soraluze, Elgoibar, Mendaro, Deba eta Mutrikuko biztanleek konposta sortzeko aukera izango dute.


Munduko surflaririk onenak izango dira astelehenetik aurrera Sopelan

Aurten ere nazioarteko 45 surflaririk onenak izango dira Sopelan. Izan ere, Mundakan ez ezik, Larrabasterrako Arrietara hondartzan ere jokatuko dute bigarren urtez jarraian Billabong Pro Mundaka txapelketa, udal iturriek zehaztu dutenez. Besteak beste, ondoko hauek ariko dira olatu artean: Joel Parkinson, Taj Burrow, Tiago Pires, Kelly Slater, Mick Fanning eta abar. Urriaren 5etik 17ra bitartean egingo dute lehiaketa: Arrietarak hartuko du lehen itzulia eta gainerako saioak Mundakan izango dira. Gainera, azken horretan baldintza egokiak ematen ez badira Sopelara joko dute antolatzaileek. Munduko 45 surflari onenekin batera hiru gonbidatu ariko dira: batetik, Hodei Collazo eta Marcos San Segundo zarauztarrak; eta bestetik, Australiako Dean Bowen. ASP Munduko Surf Txapelketako hamar proben artean zortzigarrena da Billabong Pro. Hain zuzen ere, Europan jokatzen diren hiruetako bat da Sopela eta Mundakakoa. Txapelketa zuzenean jarraitu nahi dutenek www.billabongpro.com webgunean edukiko dute horretarako aukera. Hala ere, ez du euskaraz informaziorik ematen. Argazkian, surflari pare bat uretara sartzeko prestatzen.


Debagoiena Udaltalde 21 osatuko da astelehenean

Garapen iraunkorraren inguruko Agenda 21 egitasmoa ibarrean ahalbidetzeko Udaltalde 21 lan taldea osatuko da astelehenean. Hitzarmena sinatuko dute Jaurlaritzak, Mankomunitateak eta ibarreko udalek.

Lankidetza hitzarmen horren bidez, Eusko Jaurlaritza, Foru Aldundia, Mankomunitatea eta Debagoieneko udal guztiak konprometitzen dira Agenda 21 garapen iraunkorreko egitasmoa Debagoienean ezartzera, eta bide horretan lan egitera.

Sinadura ekitaldia astelehenean izango da, hilak 26, Arrasateko udaletxean, 17:00etan. Honakoek hartuko dute parte: Jaurlaritzaren aldetik, IHOBE Ingurumen Jarduketarako Sozietate Publikoko presidente Sabin Intxaurragak; Foru Aldundiko Luis Mari Oiarbide diputatua; Mankomunitateko presidente Inazio Lakuntza; eta Debagoieneko udal guztietako alkate edo zinegotziek.

Urrats garrantzitsua

Agenda 21 ez da egitasmo berria gurean. Bere helburuak dira, ez bakarrik ingurumena, baizik eta edozein herritan bizi kalitateari eragiten dioten alderdi guztiak zaindu eta horietan hobetzea. Horren ildotik lanean aritu dira gure udalak azken urteotan. Edozelan ere, Udaltalde 21 taldearen eraketarekin, udalen eta gainerako erakundeen arteko elkarlana areagotu egingo da, eta Agenda 21-eko proiektuak ezartzea errazagoa izango da.


Hiri hondakinen gainean "interes partikularrak alboratu" eta adostasunera heltzeko dei egin die Bilduk jeltzaleei eta sozialistei

Atez atekoaren gainean adostasunera heltzeko borondatea agertu du Gipuzkoako Bilduk. EAJ eta PSE-EEri egin die adostasunerako gonbita. "Interes aldebakarrekoak eta kolore politikoak alde batzera uzten badituzte eta hiri hondakinen arazoari irtenbidea ematen saiatzen badira, ziur hel gaitezkeela akordiotara" esan dute Ainhoa Intxaurrrandieta San Markoko Mankomunitateko presidenteak eta Ainhoa Zabalo Lezoko alkateak.

Donostian egin duten agerraldian, gogora ekarri dute Denis Itxaso Gipuzkoako PSE-EEko ingurumen arduradunak, "2005ean errauskailuaren aurkako jarrera" agertu zuela. Bestalde, Markel Olano aurreko ahaldun nagusia kritikatu dute, bere garaian, "Pasaiako kanpoko badiaren inguruan eta errauskailuaren gainean herri galdeketarik" ez zuelako deitu.

Lehen kontra, orain alde

Era berean, salatu dute Denis Itxasok eta Gipuzkoako PSE-EEk atez atekoaren aurka darabilten politika, bereziki, Bilduko 34 alkatek atez ateko hiri hondakin bilketaren alde agertu ostean. Gogora ekarri dute, era berean, Odon Elortza 2005ean Donostiako alkate zenak, errauskailua kritikatzen zuela eta hiri hondakinak modu selektiboan batu eta birziklatzearen aldeko jarrera agertzen zuela. Baina urte gutxi batzuk geroago, "itsu-itsuan agertu dela errauskailuaren aldeko".

Herri galdeketen auzian, kritikatu dute EAJren jarrera, Txingudiko badian errauskailuaren aurkako herri galdeketaren aldeko oihuak entzun zirenean, berauek ez zituelako aintzat hartu eta jarrera hori Arartekoak ere salatu zuela.

"Txaketa aldatu"

"Olanok zein Itxasok txaketa aldatu dute, eraikuntza enpresen lobbyaren alde egitearren, baina inoiz ere ez herritarren interesen alde egitearren" diote Gipuzkoako Bildukoek.

Azkenik, Bildukoek esan dute atez atekoaren gaineko herritarren parte hartze prozesuak abian jarriko dituztela herrietan eta, zentzu honetan, oso positiboki baloratu dituzte bere garaian Usurbilen, Hernanin, Oiartzunen eta Antzuolan abian jarri zituztenak.

Era berean, EAJri eta PSE-EEri luzatu diote eskua, "hiri hondakinen arazoari irtenbidea aurkitzen laguntzeko eta interes partikularrak albora" ditzaten.


Txuri-urdinez apaindu dituzte balkoi eta leihoak, Kopako finala gogoan

Realak eta Athleticek gaur jokatu behar zuten Kopako finala Sevillan; baina COVID-19aren pandemiak data zehatzik gabe atzeratzera behartu zuen. Edonola, bi taldeen zaleek ez dute data ahaztu. Askorena plazan, balkoi eta leihoak apaindu dituzte taldearen koloreekin. Iñigo de Loiolako bizilagunek gauza bera egin eta vermuth futboleroan aritu dira. Hala erakusten dute Irene Urruzola,k Iñaki Urruzolak eta David Sánchez Carreterok bidalitako argazkiek.


"Urteetako lanaren saria da"

Berria egunkariko kazetari Aitor Manterolak erreportajea egin du Orioko emakumezkoen traineruaren inguruan. Horretarako Nadeth Agirre patroiarekin eta Leire Alcala arraunlariarekin hitz egin du.

Zenbat estropada egin ote dituzte traineruan Nadeth Agirrek (Orio, Gipuzkoa, 1993) eta Leire Alcalak (Errenteria, Gipuzkoa, 1990) Euskotren liga lehen aldiz irabazi baino lehen?

Patroiak Orion egin du ibilbide osoa, eta, 2010ean trainerua uretan jarri zutenetik, hura dabil arraunlariak gidatzen, animatzen eta zukutzen. Alcalak Hibaikan ekin zion; Zumaian ere aritu zen uda batez, bi talde horien elkarlana tarteko, eta aurten ari da estreinakoz Orion. Elkarren kirol arerio izanak urteetan, eta, orain zer, eta elkarrekin hasi dira biribiltzen urte luzeetako lana: igandean aurreneko aldiz irabazi zuten Euskotren liga.

Biak oroitu dira urteetan egindako lanaz, eta jardun luze neketsu horrekin lotu dute garaipen handi hau: "Azkenean iritsi zait sari handi bat, eta urteetan egindako lanaren saritzat hartzen dut", esan du Alcalak. "Oraindik ez dut barneratu liga hau irabazi dudanik ere", gehitu du. Agirreren buruak ere atzera egin du, oroitzapenen bila: "Duela hamar urtetik orain arte egindako guztia dago garaipen honen atzean".

Jarraitu irakurtzen Berria.eus atarian


Ortuzar izan da Sabin Etxean ‘Juan Ajuriagerra, el Hermano mayor‘ liburuaren aurkezpenean

EBBko presidenteak eta Eugenio Ibarzabal liburuaren egile,kazetari eta idazleak EAJ-PNVren lider historikoaren ibilbidea aldarrikatu dute euskal abertzaletasunaren ezinbesteko figura izan dela nabarmenduz

Edukin osoa eta bideoa ikusteko klikatu hemen


Otegik gidatutako taldea aurkeztu dute, Sortuko zuzendaritza osatzeko

Epea amaitzeko ordu gutxiren faltan, ez dago beste txostenik eta ezta beste zuzendaritza proposamenik ere.

Arnaldo Otegik gidatutako talde bat proposatu dute Sortuko zuzendaritza nazionala osatzeko eta, aurkezpenak egiteko epea amaitzeko ordu gutxiren faltan -gaur gauean amaituko da-, aurkeztutako proposamen bakarra da. Otegiren taldeak proposatutako txostenak (Zohardia) eta zuzendaritzarako proposamenak militantziaren oniritzia jaso beharko du. Sortuk urtarrilaren 21ean egingo du birfundaziorako kongresua.

Gaur aurkeztutako zuzendaritza nazionalerako taldea bederatzi lagunez osatuta egongo da. Arnaldo Otegiz (idazkari nagusia) gain, Sonia Jacinto (Antolakuntza idazkaria), Arkaitz Rodriguez (Ekintza Politikorako idazkaria), Kizkitza Gil de San Vicente (Ekintza Politikorako idazkari ondokoa), Pello Otxandiano (Herrigintzako idazkaria), Zuriñe Gojenola (Herrigintzako idazkariaren ondokoa), Gotzon Elizburu (Komunikazio arduraduna), Nuria Alzugarai (idazkari teknikoa) eta Gorka Elejabarrietak (Nazioartea) osatuko dute taldea.

Herrialde bakoitzeko lau arduradun proposatu dituzte, Ipar Euskal Herrian salbu; izan ere, ordezkari bakarra izatea proposatu dute. Gipuzkoan, Haimar Altuna, Itsasne Fernandez, Iñaki Lizundia eta Jone Etxeberria; Bizkaian, Ibon Arbulu, Enkarna Cordon, Mikel Totorika eta Urtza Alkorta; Araban, Ohiana San Vicente, Ion Anda, Txus Martinez de Lahidalga eta Ruth Ibisate; Nafarroan, Miren Zabaleta, Haritz Romeo, Victor Rubio eta Aitziber Canpion, eta Ipar Euskal Herrian, berriz, Eneko Aldana.

Gaur aurkeztutako taldearen ezaugarrietako bat gaztetasuna da; izan ere, bost pertsona izan ezik beste guztiak 40 urtetik beherakoak dira.

Miren Zabaleta, Arnaldo Otegi eta Arkaitz Rodriguez. Argazkia: EFE

Otegik gidatutako taldeak "Zohardia" txostenarekin bat egin du, eta horri helduta Euskal Herrian sindikatuekin eta eragile politikoekin "lankidetzan" prozesu subiranista eta independentista bat martxan jartzea eta ezker abertzalearen barruan antolaketari dagokion iraultza egitea defendatzen du.

Urtarrilaren 21eko kongresura arteko bidea

Arkaitz Rodriguezek eta Miren Zabaletak taldearen nondik norakoak aurkeztu dituzte, gainerako kideak alboan zituztela, gaur goizean Donostian egindako aurkezpen ekitaldian. Uztailaren 2an hasi zen Sorturen birfundazio prozesua eta urtarrilaren 21ean amaituko da birfundaziorako kongresuarekin.

Alderdi barruko hauteskundeak, primarioak, azaroaren 5etik 26ra izango dira. Gerora, bigarren fasea hasiko da urtarrilean eta bertan zuzendaritza nazionala aukeratuko dute. Azkenik, Sortuk urtarrilaren 21ean egingo du birfundaziorako kongresua.


Nafarroa bizirik dela aldarrikatzen izan dira Iruñean

Debagoiendar asko izan ziren zapatu arratsaldean, Iruñean, Nafarroa Bizirik aldarrikatzen; Euskal Herritik joandako ordezkari askorekin elkartu ziren bertan. Eguraldi ona lagun, jai giro bikaina sortu zen bai kaleetan, bai Gaztelu plazan, bai zezen plaza inguruan.

Nafarroa bizirik eta independentzia oihuekin egin zuten ibilbidea Antoniutti parketik Gaztelu plazaraino Iruñean elkartutako milaka lagunek. Ekitaldi nagusia izan zen bertan dantzari, erraldoi eta hainbat hizlarik lagunduta. Bukaera zezen plazako kontzertuekin eman zioten.


AHTren kontrako mezua Bruselara eraman dute

Europako Parlamentuko agintariekin informazio eta aldarrikapenak elkartrukatuko dituzte.

Araba eta Nafarroan proiektatu dituzten Abiadura Handiko Tren (AHT) egitasmo berrien aurkako plataforma herritarren ordezkaritza bat Bruselan dago, Sakanako tren sozialaren aldeko taldeko kideak barne. Gaur eta bihar egonen dira Europako hiriburu politikoan. Donemiliagako alkate eta AHTren kontrako Arabako Lautadako plataformako kide David Lopez De Arbina Ruiz De Eginok Beleixe Irratian (FM 107,3 edo www.guaixe.eus) gogorarazi duenez, “duela urte erdi Europako Kontu Batzordeak txostena argitaratu zuen AHT xahuketa eta neurriz kanpokoa zela esanez”.

Lopez de Arbinak zehaztu duenez, Europako Garraio komisarioarekin eta kontu hartze batzordearekin elkartuko dira. “Garraio publikoa gustatzen zaigula esanen diegu. Egungo trena modernizatzea eskatzen dugu. Horrela, trena herrietan eta industrialdeetan geldituz, nahiko berrituko litzateke garraioa. Ez dugu faraoien moduko obratzarrik nahi, dirua xahutu eta gure lurraldea suntsituko duena”.

Bruselan den ordezkaritzan Euskal Herriko Unibertsitateko bi irakasle daude: David Hoyos eta Gorka Bueno. AHTren Euskal Y-koaren proiektua aztertu zuten eta ondorioztatu zuten AHT ez zela errentagarria eta ingurumenean kalteak sortzen zituela. Bi irakasleek euren ikuspuntua emanen dute Bruselan.

Agenda

Gaur, 11:00etan, GUE/NGL (Confederal Group of the European United Left/Nordic Green Left) euro-parlamentari taldearekin egin dute lehen hartu-emana. Horren ondoren, 14:30ean, Europako Batzordeak harrera egingo die.

Bihar, berriz, Euskal Herria Bilduko Josu Juaristi eta Elkarrekin Podemoseko Xabier Benito europarlamentariekin prentsa agerraldi bateratu bat antolatu dute. 10:30ean Europako Parlamentuan bertan izanen da. Arratsaldean, azkenik, aldebiko bilerak aurreikusita dituzte hainbat euro-parlamentariorekin, esaterako: Ines Ayala eta Eider Gardiazabal (PSOE), Josep Maria Terricabras (Europako Aliantza Askea), Florent Marcellesi (Berdeak) eta Ana Miranda (BNG).


Stock Azoka Plaza Berrin, datorren astean

Berriak elkarteak antolatuta, Stock Azoka jarriko dute datorren astean, ostegunean eta ostiralean, Plaza Berrin (euria eginez gero, Atsegindegira pasako da). Goizez eta arratsaldez egongo dira postuak (10:00-14:00 eta 16:00-20:00), eta herritarrek aukera izango dute bertan erosteko otsailaren 15 eta 16ean.